qundao/data-zh-poetry huggingface dataset:
紫陌诗柬曰缉侍御
作者：叶方蔼
朝代：清
体裁：七言律诗

紫陌风吹扑面烟，朝来昏去只骈阗。便教白日有沉处，争奈红尘无尽年。得路马皆矜騕袅，隔帘花更斗婵娟。何如一叩梁居士，半夜心清绣佛前。
细雨
作者：叶方蔼
朝代：清
体裁：七言律诗

飘如轻霰散如丝，洒幕侵灯独夜时。幽伴苦吟听更远，恨和残泪滴俱迟。寒门白日消都尽，京国浮云望愈疑。晓起前林倍惆怅，百花狼藉草华滋。
绝句
作者：叶方蔼
朝代：清
体裁：五言绝句

初见江草绿，复惊江花红。自怜惘惘意，怎底对春风。
老将词送近夫罢省试
作者：叶方蔼
朝代：清
体裁：七言绝句

汉家飞将老边州，射虎山南恨未休。雪鬓霜髭零落尽，却看奴隶取封侯。
耦耕堂居人谈近事
作者：叶方蔼
朝代：清
体裁：七言律诗

一枝翠柳碧苔封，天遣多情不负侬。阶下靡芜成劲草，庭前桃李傲贞松。蜂疑残黛含愁乱，月作羞娥锁恨重。金谷风光尚如旧，坠楼心事更从容。
胡给事宅边闻蝉
作者：叶方蔼
朝代：清
体裁：七言绝句

一树金风动晚烟，苦吟狂噪夕阳前。早知徒聒愁人耳，争似寒宵抱叶眠。
舟中雨
作者：叶方蔼
朝代：清
体裁：七言律诗

倚篷独对冥冥雨，卷箔时闻剪剪风。坐似维摩方丈里，人如陶岘画图中。掠波水鸟一双白，照岸林花无数红。歌罢沧浪还自哂，尘缨欲濯与谁同。
舟抵浒关立春后一日
作者：叶方蔼
朝代：清
体裁：五言律诗

今夕是何夕，暄风暖客颜。春光不肯待，先我到吴关。灭烛延新月，推篷认旧山。连床中夜梦，安稳乱流间。
芙蓉花
作者：叶方蔼
朝代：清
体裁：七言绝句

雨欺风压苦禁持，堕白飘红满曲池。敢向人前怨摧折，自怜迟暮失春时。
花下
作者：叶方蔼
朝代：清
体裁：古风

吾庭不半弓，杂植竹木繁。娟娟丁香花，托吾西南垣。阳春三二月，桃李曜朝暾。此花如静女，婉娈独不言。岂无心中恨，待与何人论。两年吾对汝，恻恻暗伤魂。默坐细推测，恍悟倚伏根。寂寞少欢愉，荣盛非久存。天机自启闭，人理孰畔援。呼童即布席，花下开清尊。
苍水以答阮亭四诗见示意似誇其捷者戏柬二首·其二
作者：叶方蔼
朝代：清
体裁：七言律诗

王郎狎主齐盟久，常笑南风不竞无。海内敦盘皆下拜，惟公鞭弭欲争驱。鸡鸣亲秉钟錞铎，马首群惊墨火荼。漫谓诸侯已服晋，黄池今日歃先吴。
苍水移寓戏讯三首·其一
作者：叶方蔼
朝代：清
体裁：古风

人生非蜗牛，安能行戴屋。看君席未暖，旅舍已屡卜。六月黄尘飞，炎天正三伏。一马逐二童，情思何毣毣。先生本胜流，行李亦不俗。摒当旧琴弦，提携破衣簏。瓶齑与瓮酱，饥时佐充腹。䲭夷盛馀沥，尚可葛巾漉。此外无长物，担荷一夫足。只愁吟卷富，盈箱复累轴。凡牛压弗胜，须觅千斤犊。
苍水移寓戏讯三首·其三
作者：叶方蔼
朝代：清
体裁：古风

便便十围腹，昂昂七尺躯。先生伟衣冠，胡为来此居。欠伸欲打头，容膝略无馀。来往路旁子，驻马皆踟蹰。朝多贤公卿，风雷化呵嘘。曷不早荐士，孰若先生如。立之在阊阖，高咏陈黄虞。渠渠夏屋内，岂不承权舆。惟吾为君谋，嗤彼非良图。世路苦偪侧，公门讵坦途。先生有心胸，先生有眉须。奚舍吾嚬笑，强随众步趋。此室诚已卑，俯仰任卷舒。入无妻子谪，出无长官拘。糟糠苟不忧，曲肱梦蘧蘧。君王虽有问，莫奏东封书。
苍水移寓戏讯三首·其二
作者：叶方蔼
朝代：清
体裁：古风

新舍何所有，君言有驴鸣。昼愁聒耳聋，夜苦侵梦惊。有如众楚咻，鴂舌无时停。如何王武子，爱之比琴笙。子荆亦佳士，作意肖其声。乃知世所尚，美丑讵敢争。千秋韩陵石，砺角今已平。
苍水过寓招阮亭骏孙同饮前一日得细林山人书
作者：叶方蔼
朝代：清
体裁：古风

侵晨乾雀声喧呼，儿言今日高轩过。吾居此庐近两载，门前客来有几个。董侯落拓偏好吾，屐齿刚冲苔面破。空梁一榻悬已久，为君拂拭留君坐。急呼东邻彭与王，共斟浊醪慰轗轲。自从都城十日霖，车轮摧折马蹄涴。眼看沧海便横流，谁能手障狂澜那。书生未暇忧人国，关情桂玉愁寒饿。今夕何夕把盏望，屋角斜挂明星大。尔曹雄辩复衮衮，顿令惊听失慵惰。昨朝接得细林书，怪吾虚名被网罗。譬如北斗不可挹，譬如南箕不可簸。廿年游宦百无成，团团空似驴逐磨。田园芜尽只不归，山灵有知宁免唾。以兹孤怀忽触拨，乡心半夜难抑挫。天明朝簪真可脱，那惜冲泥整鞍驮。劝君对酒且为欢，此庐岂我能长卧。却愁公等再来时，高歌击筑何人和。
苏台新竹枝词六首·其一
作者：叶方蔼
朝代：清
体裁：词

江南燕子日衔泥，江北燕子双双栖。衔泥底用太辛苦，双栖只恨画梁低。
苏台新竹枝词六首·其三
作者：叶方蔼
朝代：清
体裁：词

小小吴娃细马驮，春衫蔟蔟剪轻罗。自从幕府曾教入，不唱江南白苧歌。
苏台新竹枝词六首·其二
作者：叶方蔼
朝代：清
体裁：词

山塘十里杏花风，不见飞沙扑面红。笑指山边斜露处，初三月子似弯弓。
苏台新竹枝词六首·其五
作者：叶方蔼
朝代：清
体裁：词

桃花坞里千章木，拙政园中万朵花。紫蝶黄蜂来往惯，肯分春色到邻家。
苏台新竹枝词六首·其六
作者：叶方蔼
朝代：清
体裁：词

十丈平湖一尺潮，红阑亭子绿杨桥。侬家自有东青鸟，不许駌鸯近画桡。
苏台新竹枝词六首·其四
作者：叶方蔼
朝代：清
体裁：词

海门深锁浪头回，不放黄鱼入市来。晓起腥风满城郭，侯家今日绮筵开。
苔
作者：叶方蔼
朝代：清
体裁：五言律诗

萦砌复缘厅，凄凉不断青。虽非侵要路，亦自占閒庭。颜子操瓢巷，扬家载酒亭。尚堪留汝在，终岁共沈冥。
荷花
作者：叶方蔼
朝代：清
体裁：五言律诗

千二百惊鸿，翩然小队同。采珠洛浦上，弄佩汉江东。颦处矜眉翠，啼时怨脸红。一生心事在，辛苦绿房中。
莱芜家兄署
作者：叶方蔼
朝代：清
体裁：五言律诗

青山匝县城，涧水比人清。径僻稀邮迹，官贫称邑名。村童呼犊起，瘤女报蚕成。尘甑前贤事，休令独擅声。
莺
作者：叶方蔼
朝代：清
体裁：七言律诗

何年却下建章枝，驻马斜阳独听时。漫有奇姿临野水，空传巧语出村篱。五更百舌休相妒，一树繁花秪自悲。好谢嘤鸣旧时伴，春风那忆有佳期。
董侍御教伎人花下度曲自与诸宾饮酒别院即席戏赠三首·其一
作者：叶方蔼
朝代：清
体裁：七言绝句

红墙隐隐接天河，皓齿花前自按歌。最喜春风关不住，梁尘偏落座中多。
董侍御教伎人花下度曲自与诸宾饮酒别院即席戏赠三首·其三
作者：叶方蔼
朝代：清
体裁：七言绝句

千卮引满不成欢，祗为名花一见难。我有狂言惊四座，与君单借紫云看。
董侍御教伎人花下度曲自与诸宾饮酒别院即席戏赠三首·其二
作者：叶方蔼
朝代：清
体裁：七言绝句

娇喉宛似击珊瑚，一曲新声一串珠。纵有周郎猜误处，横波频送得知无。
董孝廉苍水入都诗以讯之
作者：叶方蔼
朝代：清
体裁：七言律诗

青衫破帽老骑驴，尚有狂吟癖未除。入市摇头谁识汝，逢人拥鼻只愁予。囊中留得一钱不，箧底赢将万卷馀。圣主若求词赋客，雄文今日似相如。
蒋辰生吉士旧第
作者：叶方蔼
朝代：清
体裁：七言律诗

冷巷萧条不见春，雀罗蛛网尽伤神。空留少妇持门户，怕对衰亲作主宾。案上萤来栖败幌，堂前鵩去堕承尘。酸辛并马金台路，生死交情几个真。
蒙拜翰林学士之命感恩述怀四首·其一
作者：叶方蔼
朝代：清
体裁：七言律诗

袐殿朝趋候晓钟，七年经幄许从容。昼三接处恩偏厚，官九迁时愧更重。御笔屡教瞻翥凤，衮衣频得傍升龙。平生稽古思尧舜，何幸彤墀咫尺逢。
蒙拜翰林学士之命感恩述怀四首·其三
作者：叶方蔼
朝代：清
体裁：七言律诗

麻衣席帽满尘埃，亲荷先皇衅沐来。敢道齐贤留异日，屡称苏轼是奇才。身离牛口惊还在，梦挽龙髯恨不回。今遇我君重拂拭，孤桐果否爨馀材。
蒙拜翰林学士之命感恩述怀四首·其二
作者：叶方蔼
朝代：清
体裁：七言律诗

颛愚讵敢忘抒忠，捧土何能益岱嵩。圣德已周三极溥，王言长并六经崇。宵看奎聚占乾象，晨检书签识帝鸿。縻禄祗羞无寸补，空馀履迹玷璇穹。
蒙拜翰林学士之命感恩述怀四首·其四
作者：叶方蔼
朝代：清
体裁：七言律诗

柯亭刘井昔贤情，异代风流忆老成。龊龊可能追往彦，悠悠多恐负浮名。质文尚欲陈三代，礼乐终应俟两生。闻道济川才不乏，高冈翙羽听长鸣。
蒙拜翰林学士之命感恩述怀四首苍水以答阮亭四诗见示意似誇其捷者戏柬二首·其一
作者：叶方蔼
朝代：清
体裁：七言律诗

董生潇洒似青莲，斗酒挥毫满百篇。举世尽惊又手捷，何人能学捧心妍。不愁吟苦须防秃，实恐书多腕怕穿。便欲把君诗过日，閒来搔首问高天。
虎丘晚步
作者：叶方蔼
朝代：清
体裁：七言律诗

芒鞋独往与谁期，且为秋山憩少时。隔浦飞帆偏见疾，出林残磬更闻迟。轻抛狂泪真娘墓，閒咏幽怀短簿祠。欲讯行藏向何处，寻枝倦鸟已先知。
虎丘晚步
作者：叶方蔼
朝代：清
体裁：五言律诗

虎丘山下路，独往与谁期。明月不改色，好风无尽时。凉深蝉响寂，吟细履行迟。一叶林端坠，惟应倦客知。
蜂
作者：叶方蔼
朝代：清
体裁：七言律诗

小苑华池路未遥，众香深处坐朝朝。六宫美女争涂额，一国佳人尽细腰。晴逐柳花飞掩冉，暖随蝶翅去飘飖。却惊树底纷纷散，忆得当时早晚朝。
西域贡师子行
作者：叶方蔼
朝代：清
体裁：古风

皇帝御寓十七载，化东渐海西流沙。款关重译走万里，梯高航险轻舟车。都人欢謼贡兽至，隘道毂击肩争摩。臣时橐笔侍丹禁，但听传说相咨嗟。喙多音杂语非一，尽惊异物声呀呀。雄筋附骨太碨礧，拳毛垂体何鬖髿。爪利千钩积沉铁，眦翻百炬凌赪霞。哮呼恍疑撼山岳，蹴踏直恐堙江河。谲怪不数夏鼎勒，瑰诡足使山经誇。小臣闻此内思省，吾君声教诚无涯。圣朝讵贵难得物，远人输荩良可嘉。西旅之獒越裳雉，盛世岂必遮荒遐。皇心毋乃欲柔远，区区一兽宁足多。敕付虞官掌刍秣，隶之熊馆与虎衙。臣退又伏考图记，此物实禀金行奢。在上星精应太白，譬诸于器为莫邪。山林所至百兽伏，亦如王国有爪牙。刚劲端可作士气，古人所以轼怒蛙。况乃圣主正垂拱，能变犷戾皆中和。大开明堂辑群瑞，侯尉何异共一家。雕题凿齿尽来会，进琛贡赆纷如麻。此物亦同百兽舞，驺虞麟趾奚争差。小臣再拜复献赋，敢笑虞监无才华。
西窗
作者：叶方蔼
朝代：清
体裁：七言律诗

残烟漠漠雨丝丝，淅沥西窗梦醒时。遮断碧山横槛牖，催成青藓上阶墀。暂凭纵屐聊舒眼，休儗裁诗更皱眉。多少春光到桃李，蓬蒿三径不曾知。
见入京乡人
作者：叶方蔼
朝代：清
体裁：古风

君家西溪上，我家东溪头。君家门前水，我家门前流。忆得初别君，扁舟趁潮发。岂无澄清志，自击中流楫。朅来骑瘦马，复踏京华春。半年縻薄禄，辜负头上巾。怪君亦奚为，跋涉三千里。乍见故乡人，还思故乡水。水中何所有，蹙蹙多劳鱼。昔时鱼尾赤，问讯今何如。
读亡友朱生遗诗
作者：叶方蔼
朝代：清
体裁：七言律诗

文心雄骨两成尘，黄土生埋玉树春。一代尚无容迹处，九泉那有爱才人。珠沉断浦光终露，剑没深渊气自新。比似山阳闻篴泪，今宵卷里更沾巾。
读阮亭蜀道集作
作者：叶方蔼
朝代：清
体裁：古风

巴蜀地形天下无，西控关陇东荆巫。自从秦人始开凿，疆与上国通舟车。古来奸雄盗名字，其间窟穴逋天诛。行子估客试一过，往往霜雪生头颅。王郎学王尊，不肯为王阳。一朝叱驭去，万里单车长。两川人士舒颈立，麻衣夹道如堵墙。王郎奋髯吟一声，上掩奎壁无光芒。下视乡人渊云辈，汗流疾走走且僵。江山物产百难状，一一揽取归奚囊。王郎去后人事改，战鼓南来动滇海。逆臣片纸持入蜀，百城望风先瓦解。居民大半化狐豺，井邑俄然成废垒。谯周子弟作俘囚，诸葛祠茔供樵采。前年官军收广元，蚁贼釜底同游魂。何人逗遛师不进，时乎一失难再论。坐令凶竖复坚壁，士无宿饱艰留屯。军旋草草复不戒，犀兕之弃同垝垣。病中闻此搥胸臆，国家岂遂忘三尺。朝廷宽大固有体，姑息或恐非长策。井络天彭蔓草深，几时再睹使星临。可怜蜀道真天上，空向王郎句重寻。
谷似再叠前韵见示又次二首·其一
作者：叶方蔼
朝代：清
体裁：古风

毛生年来老而秃，中书君今不中书。世人未知失上意，犹将鱼目呼为珠。四时之运成功退，应侯蔡泽何纷如。岂待贺监七十馀，始向君王乞鉴湖。
谷似再叠前韵见示又次二首·其二
作者：叶方蔼
朝代：清
体裁：古风

君岂南山缚虎师，何妨暂学人间书。暗投往往遭按剑，夜光之璧明月珠。卑之无甚高论耳，折杨皇荂里耳如。昂昂勿作驹驰坂，泛泛且为凫浮湖。
赐文雉恭纪·其一
作者：叶方蔼
朝代：清
体裁：七言绝句

云䍐高张帝道隆，颁禽义取羽毛丰。昔年陈宝徒虚语，今日君王自获雄。
赐文雉恭纪·其三
作者：叶方蔼
朝代：清
体裁：七言绝句

越裳渺渺纵堪驯，不畜珍禽自圣神。要使在廷思耿介，特传天语赐词臣。
赐文雉恭纪·其二
作者：叶方蔼
朝代：清
体裁：七言绝句

五色离披坠马前，俄欣登俎味芳鲜。分甘共贺文明瑞，不数安仁射雉篇。
赐文雉恭纪·其四
作者：叶方蔼
朝代：清
体裁：七言绝句

惊看翚彩出仙庖，为掺盐梅济泰交。七箸幸沾真雨露，何须还筮鼎三爻。
赐鱼恭纪
作者：叶方蔼
朝代：清
体裁：七言律诗

太液波涵晓日明，锦鳞出水浪纹轻。曾经在沼娱宸览，忽许充庖荷圣情。斫处银刀光错落，盛来玉碗雪纵横。频扪馋腹沾恩重，却愧非贤负鼎烹。
赠一公
作者：叶方蔼
朝代：清
体裁：七言律诗

北窗镇日坐腾腾，自把閒身阅废兴。顾我全抛黄绶客，爱君不著紫衣僧。秋林汲罢沾双屐，夜雨吟残静一灯。十载名心刊落尽，不须更为说三乘。
赠侯生大年
作者：叶方蔼
朝代：清
体裁：七言律诗

冰玉诗篇句绝伦，相逢真对上清人。风前已捉驱蝇麈，雨后仍誇垫角巾。无奈销魂当白昼，谁怜拥鼻过青春。自惭不是山公比，欲望嵇生早致身。
赠嘉定陆稼书
作者：叶方蔼
朝代：清
体裁：七言律诗

华鞯绣毂九衢间，入世清风独往还。举世谁思千古在，惟君不放六经閒。鸢鱼偶觌堪乘兴，尘土难逢不上颜。闻道近来多一事，出城只为看西山。
赠张秀才十二韵
作者：叶方蔼
朝代：清
体裁：五言排律

楚楚张公子，清新千首诗。才堪题柱日，年正弃繻时。尽爱成风笔，争誇倒峡辞。连章珠作贯，单句玉无缁。比射穿如札，为锋锐若锥。王髯应结舌，汪瘦定低眉。谬许将蠡测，多惭类管窥。枕中行擅秘，席上屡称奇。欲和还搔首，才吟便解颐。时名甘避汝，古调会矜谁。李泌推仙骨，杨修是小儿。投桃真恨拙，报玖莫教迟。
赠慕鹤鸣方伯慕尝使海外受岛帅降
作者：叶方蔼
朝代：清
体裁：七言律诗

早闻儒术振关西，闽海还看靖鼓鼙。岛上降王捧马足，道旁垂白卧车泥。共推雅操南金并，真仰高名北斗齐。今日属公分陜事，可教江左慰残黎。
赠梁大将军
作者：叶方蔼
朝代：清
体裁：七言律诗

长城万里屹吴天，威著东南已十年。枥下驹吟鬃八尺，帐前士怒剑三千。亲裁朱鹭铙歌细，自按黄龙水阵全。日晚戟门闻更启，时容揖客醉登筵。
赠琴客陈生生尝从张御史渡海使琉球
作者：叶方蔼
朝代：清
体裁：七言绝句

一曲南风始奏薰，碧空飞尽海山云。莫言古调无人赏，犹有鱼龙会识君。
赠豪客
作者：叶方蔼
朝代：清
体裁：五言律诗

青骊八尺身，过市不惊尘。燕尾雕弧劲，龙文匕首新。才辞磨镜客，便揖卖浆人。冠盖阶前满，宁知意所亲。
赠鍊师
作者：叶方蔼
朝代：清
体裁：七言律诗

笑戴黄冠下玉京，飘然尘壒得閒情。身从云外寻丹药，客向峰头礼磬声。指屈沧桑真短景，功资鸡犬亦长生。何时谢却浮名累，与汝同游十二城。
赠静海令同年卫侯卫先为保定推官
作者：叶方蔼
朝代：清
体裁：五言律诗

故人昔佐郡，三辅已驰名。疲邑今为宰，期年政又成。胡威匹绢美，刘宠一钱清。试听舆人颂，知君更足荣。
辰山下赠陆兰陔少参陆尝备兵两粤
作者：叶方蔼
朝代：清
体裁：七言律诗

解组还家鬓未丝，遂初早见赋新辞。试看翠竹碧梧下，何似红蕉丹荔时。廉石载归犹压砌，名花携种已交枝。君家二陆长遗恨，今日文孙更是谁。
辰山谪仙楼戏示主人
作者：叶方蔼
朝代：清
体裁：七言绝句

谪仙人死一千年，鱼去何劳更问筌。今日相逢君不识，祗应未睹锦袍鲜。
过呼先生郊居
作者：叶方蔼
朝代：清
体裁：五言律诗

先生竟白首，日日坐空林。锄菜英雄事，灌园高士心。鱼跳莲叶外，虫响豆花阴。客散将归去，时闻梁甫吟。
过大红门
作者：叶方蔼
朝代：清
体裁：七言律诗

武帝升天去不回，万方弓剑集灵台。金舆寂寞荒烟合，玉殿参差返照来。鸟哢乍疑仙乐动，花殷犹望御筵开。白头消渴馀生在，羞说当时献赋才。
过安邱公故第
作者：叶方蔼
朝代：清
体裁：七言律诗

阴阴古巷昼长幽，一度经过满目愁。谢傅围棋无别墅，庾公明月有高楼。马嘶径熟行频驻，燕蹴帘空去不留。独抱鲰生两行泪，感恩兼为感时流。
过山庄荅邻人问
作者：叶方蔼
朝代：清
体裁：七言律诗

几年踪迹厌蹄辕，倦翮新思返故园。适兴已无款段马，消愁还有雀罗门。窗前凤馁桐生子，阶下龙吟竹长孙。二顷甘禾桑百本，与君事业在山村。
过筑夫王先生馆留饮时伤伯吁之逝
作者：叶方蔼
朝代：清
体裁：七言律诗

耆英零落似晨星，犹喜今朝见典刑。老子在周须问礼，伏生归汉尚传经。可缘爱客亲烹雁，每为开编自聚萤。天许生人留正始，斯文肯便付沉冥。
过阮亭不遇书壁
作者：叶方蔼
朝代：清
体裁：五言律诗

疲马无所适，出门还过君。披帷人不见，独坐又斜曛。径草澹逾碧，林蝉寂更闻。清风来入户，宛似未离群。
过阮亭署值其卧疾
作者：叶方蔼
朝代：清
体裁：七言绝句

小院春风散郁陶，帘前草色妒青袍。知君正抱安仁恨，三十休教有二毛。
连日不见健庵编修今晨苦热特甚走笔奉讯
作者：叶方蔼
朝代：清
体裁：古风

吾居帝城南，君居帝城北。闭户十日散发卧，瘦马不识东西陌。美人娟娟隔清汉，孤身欲傍无羽翼。思君作官未三载，歘忽声华满京国。上殿至尊屡含笑，入坐公卿皆动色。嗟予潦倒恒愁饥，伏处真如禈中虱。床头老瓮倾渐乾，月俸不充沽酒直。丈夫但免巾帼诮，此生敢辞藜苋食。朝来束带出门望，火云升似峰崒峍。羲和挥鞭更翕霍，夸父暍死邓林侧。发狂大叫苦不止，咫尺一见何由得。那凭尔辈为霖手，尽挽天河洗结轖。坐看雷雨濯亨涂，道上清风生两腋。野夫翛然卷怀退，鼓腹康衢歌帝力。
送人
作者：叶方蔼
朝代：清
体裁：七言律诗

卢郎年少正风流，少妇闺中有莫愁。不学杨雄陪执戟，却同范蠡去乘舟。吹箫自爱君山曲，解佩真怜汉水头。行到高唐休作赋，恐教神女更添羞。
送人
作者：叶方蔼
朝代：清
体裁：五言律诗

岁暮复为别，川涂雨雪繁。悠悠驱马去，脉脉向谁论。季路只一诺，侯嬴惟片言。知君重风义，不肯扫他门。
送人渡江
作者：叶方蔼
朝代：清
体裁：七言绝句

江草江花夹岸生，扁舟三月过芜城。劝君彩笔休轻弄，此赋参军久擅名。
送僧
作者：叶方蔼
朝代：清
体裁：五言律诗

偶来炎瘴地，得与我师逢。旧好乡情切，新知道气浓。聚谈仍是寄，别思岂留踪。此意原无解，晨鸡共暮钟。
送刘教谕之唐山故相安邱公长子
作者：叶方蔼
朝代：清
体裁：七言律诗

一经且莫叹磋跎，韦相传家事若何。每念恩施同戴岳，忽惊岁月似流波。自从东阁丘虚后，时过西州恸哭多。白首门生怜尚在，郎君今日又鸣珂。
送友人·其一
作者：叶方蔼
朝代：清
体裁：七言绝句

廿年游宦滞天涯，自笑龙钟玷圣时。一领青衫浑似旧，争教君鬓不成丝。
送友人·其二
作者：叶方蔼
朝代：清
体裁：七言绝句

钜鹿春光草色新，马蹄犹带帝京尘。莫愁此去无知己，前路应逢解榻人。
送同年某丞
作者：叶方蔼
朝代：清
体裁：古风

名士不为簿，不遭无不可。此语闻昔贤，未尝厌卑琐。子才匪百里，迁官偶然左。毋言佐邑小，君命岂敢堕。民人与社稷，尔实共肩荷。但恐吾负丞，宁忧丞负吾。王程行有期，疾鼓秋风柁。慎勿搥破壁，车中且安坐。
送宋员外之赣州
作者：叶方蔼
朝代：清
体裁：古风

急霰中宵零，征客侵晨发。如何行役期，恰值苦寒月。王事有严程，讵敢惜离别。马毛缩短猬，去踏坚冰裂。稍喜前路稳，从容理舟楫。鼓柁乘江流，春潮正层叠。虔州古名郡，维南控百越。章贡二水汇，环抱形如玦。商旅喜君至，欢噪迎使节。此方我夙历，风土足怡悦。近闻兵火靖，三户颇宁帖。郁孤有高台，披襟甚轩豁。灌侯旧筑城，遗趾亦突兀。直北眺中原，青天露一发。却愁轸故交，远思难抑遏。手折庾岭花，目断燕山雪。
送左虔孙学士归里
作者：叶方蔼
朝代：清
体裁：五言律诗

公竟拂衣去，翩然辞帝关。须令千载下，犹见一人还。鸿鹄清霄远，龙蛇大泽閒。翻嫌谢安石，捉鼻向东山。
送徐生
作者：叶方蔼
朝代：清
体裁：古风

徐生苕川秀，文颖世无匹。少年爱奇字，颇能读雌霓。往者官辟雍，校士实所职。众中觏徐生，奚啻获尺璧。今春辞亲闱，跨马返乡国。吾家太湖西，距亦不咫尺。甚思樵钓美，亦欲投冠帻。他时知过访，良舟得良觌。荒斋何所有，草木有蓊勃。乞生为十咏，聊以书吾壁。
送慕庐兄归楚
作者：叶方蔼
朝代：清
体裁：五言律诗

吴歈兼楚调，离怨杂然陈。落日螀鸣急，秋风雁影新。难将欲去意，更对独归人。一滴思乡泪，随君驿路尘。
送李编修晋卿归闽
作者：叶方蔼
朝代：清
体裁：五言律诗

风雨听鸡鸣，离愁黯忽生。还持古人意，今日送君行。綵服高堂志，孤装薄宦情。归山如有信，好报著书成。
送杜侍读三绝句·其一
作者：叶方蔼
朝代：清
体裁：七言绝句

数载承明厌直庐，一朝解组意何如。五经同异姑抛却，且检山中种树书。
送杜侍读三绝句·其三
作者：叶方蔼
朝代：清
体裁：七言绝句

日望东吴万里船，趁风饱饭舵楼眠。自怜微禄犹縻却，输与先生早著鞭。
送杜侍读三绝句·其二
作者：叶方蔼
朝代：清
体裁：七言绝句

长安拜免几公卿，过眼浮云不系情。忽见巾车出都去，登仙今日羡君行。
送欧阳宝坻罢官还江右
作者：叶方蔼
朝代：清
体裁：古风

故人别来十年久，乞得一城大如斗。姓字不博公卿怜，惠爱长在苍赤口。一朝忤时不得意，解组复向风尘走。笑指庐舍长江西，卜邻幸有柴桑叟。拂衣行歌归去来，但问松菊犹存不。予亦江湖潦倒人，强袭冠裳羞老丑。便儗相从汗漫游，高挂云帆上庐阜。他时杖策一访君，先数门前五株柳。
送沈子相令新宁
作者：叶方蔼
朝代：清
体裁：五言律诗

闻说新宁地，千山复万山。看君双舄去，独伴一琴閒。花落空城里，莺啼废垒间。须传明主意，为念远人艰。
送薛大武给事罢官归里
作者：叶方蔼
朝代：清
体裁：七言律诗

无嗟壮岁早抽簪，去国休为泽畔吟。当宁爱才还侧席，故交惜别更沾襟。阶前白马行空意，臂上青骹竦汉心。隐跃眉端黄色露，看君那肯老长林。
送钱孝廉南归谒其座主慕方伯
作者：叶方蔼
朝代：清
体裁：七言律诗

献策归辞帝里游，送君仍复上扁舟。屠龙有术身空贱，相马无经世自羞。疏雨过城槐叶暮，夕阳连树早蝉秋。还闻博物司空在，拂拭光芒动斗牛。
送阮亭省觐东归
作者：叶方蔼
朝代：清
体裁：七言律诗

黄叶投空似散丝，相留无计转凄其。知君正急庭闱慕，愧我徒深离别悲。欲去倍应怜往日，未行先已数来期。生憎赤棒诸门卒，稳放车轮出路歧。
送雪州还楚
作者：叶方蔼
朝代：清
体裁：七言律诗

京华同踏十年尘，君去扁舟正莫春。惜别有情伤晼晚，邀欢无地许逡巡。湘江水是愁中泪，巫峡云为梦里人。明夜开时还北望，倚舷定对月相亲。
送魏中翰苍石从王师驻防山东余兄时任兖丞治河传闻东土大旱末章并托问讯·其一
作者：叶方蔼
朝代：清
体裁：古风

翩翩东征士，万马如飞电。注矢激流星，被甲明秋练。清晨超乘出，啧啧都人叹。中有一儒生，白服挥羽扇。隘涂尤属目，之子允邦彦。檄草陈琳羞，记奏阮瑀羡。讵止佐一筹，实乃握全算。长揖玉帐前，抗舌不肯卷。能令介胄徒，犷悍登时变。
送魏中翰苍石从王师驻防山东余兄时任兖丞治河传闻东土大旱末章并托问讯·其三
作者：叶方蔼
朝代：清
体裁：古风

万国为陆海，神京乃溪壑。转漕起东南，远辇向幽朔。鳞鳞千万艘，衔尾奉绳约。仅资一线流，国命此橐钥。顷传东土旱，山林苦焚灼。我圭虽已罄，神听终寂莫。诸泉既云匮，尺水行即涸。十里方牵挽，五里又淹泊。军兴百所须，仰赖在升合。天庾稍乏空，中外将安托。仲氏老一丞，白发叹萧索。官小责反钜，仰屋中心怍。知君轩车到，负弩敢前却。微闻订交早，班荆定如昨。叙旧借尊酒，开颜一嗢噱。君其念故人，前箸指方略。上藉培主计，下用苏民瘼。因风报京国，免我远怀恶。
送魏中翰苍石从王师驻防山东余兄时任兖丞治河传闻东土大旱末章并托问讯·其二
作者：叶方蔼
朝代：清
体裁：古风

黔黎乐衽席，道路安乘传。始知尊俎功，他人莫能先。戡外良匪易，辑内诚亦难。惟民实邦本，本固邦乃安。山东股肱郡，天府资屏翰。其地苟巩奠，三辅斯不单。年来困杼柚，男饥女号寒。麦苗既罄尽，桑枣复摧残。榛菅狐夜鸣，昼探赤白丸。中泽声嗷嗷，入耳盈悲酸。古云十万户，今但遗疮瘢。赫斯我禁旅，将士何桓桓。须先卫良善，岂徒诘暴奸。吾后有至意，君其告登坛。
途中晚发
作者：叶方蔼
朝代：清
体裁：五言律诗

风急雨潇潇，行人晚渡桥。野花浓淡色，官柳短长条。扳处方离别，开时正阒寥。谁教背乡邑，错恨马啼遥。
途次遇房慎庵候考吏部入都
作者：叶方蔼
朝代：清
体裁：五言律诗

梁公好孙子，献赋旧同游。判袂当京雒，班荆喜道周。郎官应星象，启事更风流。早待铨人物，提衡遍九州。
道旁老松
作者：叶方蔼
朝代：清
体裁：七言律诗

古松不解何时植，但怪龙鳞老益多。巢顶鹤翎黄似鞠，傅枝蚁翼白于珂。摩挲忽作三年别，玩赏宁辞百遍过。韦偃毕宏今未遇，无人貌尔恨如何。
邀笛步
作者：叶方蔼
朝代：清
体裁：七言绝句

落梅折柳调纷披，独客中宵听自悲。欲向尘中还物色，不知若个是桓伊。
邹黎眉令子
作者：叶方蔼
朝代：清
体裁：五言律诗

片玉是肌肤，天成骨相殊。已能谙调笑，讵仅识之无。客喜争摩顶，亲怜任挽须。看君时抱出，何似凤将雏。
郊外偶作
作者：叶方蔼
朝代：清
体裁：七言律诗

郊外东风飏酒旗，北来南去剧如丝。百年浑似下坡毂，万事只同覆局棋。漫喜春深催草茁，终嫌寒�勒花迟。从来不信杨朱泪，那有无穷洒路岐。
都门春望
作者：叶方蔼
朝代：清
体裁：七言律诗

东风吹雨复吹烟，怅望新年忆旧年。拂面游丝争匝地，遮人芳草更粘天。情多肯学捎花蝶，愁极难听叫树鹃。七尺绿波三尺艇，与谁相约碧云边。
酬玉汝孝廉
作者：叶方蔼
朝代：清
体裁：古风

采金铸范蠡，买丝绣赵胜。多君款款心，怀抱靡不罄。吾衰百无能，穷老一身并。徒持匹夫志，谬托达人命。苦节或难贞，长贫谅非病。众弃独君取，情亲舍貌敬。使吾贾馀勇，年徂气弥劲。时俗妒蛾眉，谣诼今方盛。婉娈季女饥，独宿空闺静。安能重跕屣，再与倚门竞。
酬邱生
作者：叶方蔼
朝代：清
体裁：五言律诗

不见邱迟久，新诗更斐然。娥眉谁解妒，牛角自相怜。吟苦防须秃，书多怕腕穿。好携谢家句，还去问高天。
酬钱叟赠别二首·其一
作者：叶方蔼
朝代：清
体裁：七言律诗

识君名姓廿年前，此日相逢雪满颠。入市吹篪心尚在，当筵挝鼓态依然。唯应酒到常开口，但合诗成自耸肩。枉说长安半知已，几人为办买山钱。
酬钱叟赠别二首·其二
作者：叶方蔼
朝代：清
体裁：七言律诗

栖鸦门巷冷如冰，剥啄随人唤不应。剩有数编堪永日，还悬一榻待高朋。违时祗恨须眉在，忧国频教涕泪增。更拟期君定何处，吴山越水一枝藤。
酬锡山马云翎秀才即文肃公孙也以乃祖集见示故次章及之·其一
作者：叶方蔼
朝代：清
体裁：五言律诗

年少才无敌，诗情句莫酬。众人皆折角，吾老亦低头。咄咄惊难定，期期语不休。鹍鹏与尺鴳，可许暂同游。
酬锡山马云翎秀才即文肃公孙也以乃祖集见示故次章及之·其二
作者：叶方蔼
朝代：清
体裁：五言律诗

太息前贤逝，遗言更觉尊。家声留国士，天语表忠门。桓后推元子，袁孤得悯孙。他时应珥笔，莫忘圣朝恩。
醉歌别友人
作者：叶方蔼
朝代：清
体裁：古风

去年送君燕台侧，君方塌翅无颜色。今年遇君阖闾城，我已抽却头上簪。人生相知不相见，何似宾鸿与社燕。多君惠我好句新，错落珠玑盈便面。春风骀宕百花天，垆头日日酒家眠。红妆小妇歌金缕，白马少年拂玉鞭。与君对花酒如海，人事沧桑朝暮改。桂馆兰宫久不开，西园东壁知何在。今日相逢且尽欢，明朝别去路漫漫。屋梁落月如相忆，时展怀中尺素看。
采石对月歌
作者：叶方蔼
朝代：清
体裁：古风

长江荡荡清无烟，谁提明月空中悬。寒辉流波两相漾，照见万里秋无边。颇忆昔时锦袍客，仰邀皓魄金尊前。掬水捉月月不得，骑鲸奔入千重泉。月里霜娥搴帏笑，狂奴故态犹依然。不闻天上蟾兔窟，乃落水底蛟龙渊。前人已往后人在，依旧江流月不改。恨无往日君奇句，能使江月添光彩。夜深江清月转明，泠泠环佩天风鸣。彷佛精灵来共语，长呼不应还心惊。愿乞阳侯一掬水，为君结祠幽崖里。岁岁秋光三五前，高歌先生问月篇。
里人蔡翁年七十矣除黔中一幕职止其行不可诗以送之
作者：叶方蔼
朝代：清
体裁：七言绝句

手撚霜髭万里行，宦情浓似酒初酲。知君过岭遥回望，忽见台星笑口生。
重到院中作
作者：叶方蔼
朝代：清
体裁：七言律诗

玉堂铃索响丁东，禁籞深沉有路通。春色未须悲晼晚，花光犹自爱葱茏。坡前视草鸾俱集，池上吟诗凤不空。肯笑一枝栖处少，几多梧竹月明中。
野泊
作者：叶方蔼
朝代：清
体裁：七言律诗

萧条残日噪寒鸦，野岸维舟静不哗。高寺风多闻夜磬，远村木落见人家。犬声似豹来穷巷，萤火如星度浅沙。入望明河应更迩，祗怜无计问归槎。
金文学榖似用苏黄往来韵作二诗见寄赋此答之·其一
作者：叶方蔼
朝代：清
体裁：古风

吴绫半幅剪秋水，中有奕奕银钩书。颠倒细数百十二，颗颗俱是骊颔珠。君才雄妙旷世无，譬诸万斛龙骧如。动天之风古来有，蹄涔愧吾非江湖。
金文学榖似用苏黄往来韵作二诗见寄赋此答之·其二
作者：叶方蔼
朝代：清
体裁：古风

鸿都门下盛奇字，三体尚有中郎书。满堂诸生竞鹅雁，薏苡岂能谤明珠。曲学阿世昔所叹，孙弘侧目固自如。人生穷达由命耳，肯为三公轻五湖。
金陵道中即事
作者：叶方蔼
朝代：清
体裁：七言律诗

万里江平一镜开，中流击楫暂徘徊。远天山际浮青出，深树村家送绿来。无复然犀惊堵渚，空倚鸣鸟下高台。偶然忆著腾腾坐，鬓似霜丝念似灰。
钖山雪夜饮对岩舍
作者：叶方蔼
朝代：清
体裁：古风

雪花片片大于席，庭下碎琼践一尺。主人投辖客忘还，明灯促坐重闭关。清酒三升面沃若，狐裘虽暖不堪著。北风吹雪入帘来，堂中庭下共皑皑。对雪还思何处好，门前便是九龙道。主人清羸绝世颜，四坐朗如行玉山。九龙岞崿攀难及，未若主人近可即。千岩万壑胸怀间，随人领取心更閒。东方渐高柝声急，乌头尽白啼不得。客爱主人进一杯，殷勤莫放玉山颓。
闷极对酒戏成此篇
作者：叶方蔼
朝代：清
体裁：古风

人生恰似蚁附磨，蚁欲右旋磨向左。万事纷紏难预料，百忧郁结空如锁。丝从染后任白黑，粟入臼中随扬簸。我身自愧非至人，焉能无可无不可。却思此际真难遣，安得浊醪浇磊砢。忽闻曲车道上驰，两颊流涎口先哆。呼童急挈鸱夷沽，新瓷盛来玉光瑳。中圣中贤亦偶然，相逢且莫论某轲。初倾一盏颜色醺，再倾一盏冠帻堕。兴到何妨狗窦窥，狂来直上木杪坐。门外风波百不知，那惧欹帆与侧柁。
闻学士张蒉山先生去官二首·其一
作者：叶方蔼
朝代：清
体裁：五言律诗

北使新传信，西江又上书。事危同折槛，情急类牵裾。葵藿终须罄，雷霆幸尚虚。玉阶立仗马，相顾道何如。
闻学士张蒉山先生去官二首·其二
作者：叶方蔼
朝代：清
体裁：五言律诗

十载登朝梦，扁舟去国程。主恩诚浩荡，臣罪自分明。肯负论思职，羞高谏静名。知君恋阙意，耿耿寸丹清。
闻李雷州陷贼不屈二首·其一
作者：叶方蔼
朝代：清
体裁：七言律诗

岭南斜日战云埋，尽说雷州太守来。幸免鸱夷浮骨去，并无马革裹尸回。一身取义诚何悔，百口同归实可哀。深憾竟稀血胤在，不留残祀慰泉台。
闻李雷州陷贼不屈二首·其二
作者：叶方蔼
朝代：清
体裁：七言律诗

孤城援绝执奚支，嚼齿如闻怒骂时。人道钟仪作囚卤，吾知南八是男儿。生羁命已看同寄，身在心还欲有为。厉鬼从来能杀贼，祝君速死不须疑。
闻雁
作者：叶方蔼
朝代：清
体裁：五言律诗

知尔何时到，哀声苦动人。稻梁应畏少，矰缴却愁频。榆塞归期远，湘川去路新。可堪羁绪乱，日暮更酸辛。
阮亭以人所赠山居图示予有感题三绝句·其一
作者：叶方蔼
朝代：清
体裁：七言绝句

千树斑斓一曲渠，两门茅屋半床书。江南何地不如此，只少閒人肯卜居。
阮亭以人所赠山居图示予有感题三绝句·其三
作者：叶方蔼
朝代：清
体裁：七言绝句

相携拄笏立多时，但解朝衣也未迟。好似渔洋山下路，使君那忘旧题诗。
阮亭以人所赠山居图示予有感题三绝句·其二
作者：叶方蔼
朝代：清
体裁：七言绝句

昨梦经过旧垞东，青蓑倒著卧牛宫。邻鸡无赖惊眠起，羸马依然九陌中。
阮亭以人所赠山居图示予有感题三绝句往年谪官上林今秋又过其地戏题·其一
作者：叶方蔼
朝代：清
体裁：七言绝句

昔年谪宦此逡巡，衢术依稀记尚真。父老定然能忆我，来时谢灶请比邻。
阮亭以抱琴洗桐小像索题久未及报于其奉命试蜀口占二绝调之·其二
作者：叶方蔼
朝代：清
体裁：七言绝句

蜀桐闻道产高冈，君去应看百丈长。休令两川人士笑，赏音只说蔡中郎。
阮亭以骏孙南�集示予因题一绝其上
作者：叶方蔼
朝代：清
体裁：七言绝句

春风上苑斗名花，处处游人揽物华。可惜一枝琼蕊好，不教移植到天家。
阮亭入都久不相见悲喜交集即事四首·其一
作者：叶方蔼
朝代：清
体裁：古风

与君三载别，人事靡不有。百忧捣枯肠，有似杵舂臼。飘萧领上发，早衰愧蒲柳。君颜方郁然，于思只如旧。新亭风景殊，举目泪沾袖。神州忽陆沈，谁欲任其咎。犹闻窟室中，鸣钟正饮酒。轩车争道驰，但誇热炙手。焚栋且不知，奚暇虑焚牖。稍稍吐忧恤，往往得讪诟。吾愿糊其心，不复辨可否。共君黯无言，相对惟指口。
阮亭入都久不相见悲喜交集即事四首·其三
作者：叶方蔼
朝代：清
体裁：古风

少小弄弱翰，所业在缥缃。左畋右复渔，什劳鲜一偿。晚来始自悔，暗室苦伥伥。宵梦一鸿生，峨冠切云长。衣间破宝璐，隐耀明月光。笑吾枉辛勤，白首同面墙。败絮驰荆棘，何时得康庄。觉起视庭际，星河未渠央。恍如饮沆瀣，心腑生清凉。誓将毕馀生，往求圣津梁。盘旋周孔地，游戏羲文场。安能守雕虫，俎豆班与扬。曝温芹味美，献君幸勿忘。
阮亭入都久不相见悲喜交集即事四首·其二
作者：叶方蔼
朝代：清
体裁：古风

温温考功君，粹美瑚琏器。对之心自远，淡然释势利。如何弗慭遗，歘尔便委蜕。新城一抔土，宿草已如彗。斯人招不起，朅来对难弟。把酒话畴昔，俛仰疑梦寐。向我噭然号，眼枯反无泪。浮云惨不行，阳精忽沦坠。始知匹夫诚，可以动天地。彊思慰一辞，肝肠亦先碎。感此在原情，为君废棠棣。
阮亭入都久不相见悲喜交集即事四首·其四
作者：叶方蔼
朝代：清
体裁：古风

古人重进德，尤贵得师资。丽泽系大易，伐木�风诗。求友于今世，岌岌其难之。宗国无君子，子贱焉取斯。翼翼魏先生，言行称人师。齐心对屋漏，俨与九宾期。吾愧私淑久，悔吝犹日滋。君为某曹郎，昏旦得相随。江汉黄鹄卵，抱之须鲁鸡。大圭费雕琢，良工堪砻治。莫前美莫彰，莫后传莫知。两贤如继起，千载此一时。
阮亭入都即别去用其途中见怀韵送之
作者：叶方蔼
朝代：清
体裁：五言律诗

相逢真草草，相别更匆匆。岁月风尘里，行藏涕泪中。勿言一尊满，又待隔年同。惟有关门吏，怜君西复东。
阮亭遣人告予云考选命下幼华得给事中敬芝亦授御史喜而赋此并呈阮亭
作者：叶方蔼
朝代：清
体裁：古风

王生叩门贻片纸，使吾入户屐齿折。吕侯已戴惠文冠，令弟复入青琐闼。二子经年卧空丘，灶突稀烟车骑绝。公卿何人肯延誉，升沉由命非巧拙。吾皇垂拱辟四门，八荒之远庭阶列。拔十得五讵足异，知人其难帝则哲。得士端属兴朝庆，岂为朋友私相悦。窃闻盛名不易副，皦皦者污峣峣缺。只今宇县正多事，眼中戎马太骚屑。方州民瘼难细数，庙堂衮职那无阙。食粟都是马立仗，藏身却如蝉翳叶。试思白笔缘何簪，毋乃青蒲亦虚设。二子奚以答主知，方因直木愁先伐。王生头白老郎署，日抱文书袍袖裂。予亦偃蹇承明庐，耳聋目眵牙齿豁。杞狂忧天计常过，鲁女恤纬心还切。车轮腹内百千转，欲凭二子吐郁结。朝拜官归夕上书，想见古人旧风节。
陈徵君墓下作二首·其一
作者：叶方蔼
朝代：清
体裁：七言绝句

岩栖谷饮一生中，瞬息高名付太空。今日岁星应尚在，凭谁寄问大王公。
陈徵君墓下作二首·其二
作者：叶方蔼
朝代：清
体裁：七言绝句

阶上苔痕雨更青，无人载酒过玄亭。五株松顶千年鹤，留得先生旧日形。
院中花
作者：叶方蔼
朝代：清
体裁：五言律诗

灼灼粉闱晓，辉辉青琐晨。自矜曾笑日，不肯更撩人。蝶舞看无数，莺啼恨太频。谁知禁苑里，亦有寂寥春。
隐公归述五台之胜
作者：叶方蔼
朝代：清
体裁：五言律诗

台山真胜迹，路出万云层。白日常防虎，炎天见凿冰。洗心千涧水，扶老一枝藤。便合诛茅住，愁师亦未能。
雒阳花
作者：叶方蔼
朝代：清
体裁：七言绝句

碎剪明霞作锦堆，殷红如火照阶苔。天津桥上啼鹃血，一夜春风染遍开。
雨歇
作者：叶方蔼
朝代：清
体裁：七言律诗

雨歇新凉满夕柯，小楼五月麦风和。乍披幌处三花色，欲上阶来十字波。绿绮听时佳绪少，乌丝写出怨情多。不知何事萦怀抱，日日人前唤奈何。
雨霁
作者：叶方蔼
朝代：清
体裁：古风

雨霁景物好，新禽媚朝旭。此时掩卷坐，忽忆故山曲。池动波瀰瀰，林吹香簌簌。王孙自不归，空怨庭草绿。
雪洲给谏夜过
作者：叶方蔼
朝代：清
体裁：七言律诗

奎光东壁黯神伤，閒夜相携酒数觞。凤胫照残人寂寂，鱼肠看罢月苍苍。罗衫浥盏痕常湿，粉纸沾煤麝更香。共话沧桑十年事，一声触拨泪千行。
霜叶
作者：叶方蔼
朝代：清
体裁：五言排律

亦知春去久，刺眼乱红迷。树树开能遍，村村列正齐。乍疑金谷路，忽讶武陵溪。锦暗千重障，丹明百丈梯。栖偏怜翡翠，舞只许山鸡。有恨过桃井，无言胜李蹊。烘霞长似醉，染露恰成啼。用尽妍华力，看来秪一凄。
青溪庙
作者：叶方蔼
朝代：清
体裁：七言律诗

青溪白石渺相望，独处终年不嫁郎。曾笑素娥蟾作窟，更羞织女鹊成梁。龙旂影罥萧萧月，鸳瓦寒消寂寂霜。廿载无媒路旁客，还来下马奠椒浆。
青草
作者：叶方蔼
朝代：清
体裁：七言律诗

春风吹遍却还生，一片青青染不成。南浦别来犹髣髴，西堂梦去最分明。待施舞席层层满，忍碾香车处处平。露压烟迷多少恨，几人为尔倍伤情。
题上林署壁四首·其一
作者：叶方蔼
朝代：清
体裁：五言律诗

守拙真忘拙，求閒果得閒。濯缨贪照水，拄笏饱看山。何术堪逢世，无能合抱关。此身吾自料，材与不材间。
题上林署壁四首·其三
作者：叶方蔼
朝代：清
体裁：五言律诗

三月已过半，郊原尚朔风。未抽庭草绿，难觅野棠红。笑逐祝鸡叟，閒随失马翁。春光正浩荡，愿与万方同。
题上林署壁四首·其二
作者：叶方蔼
朝代：清
体裁：五言律诗

不敢称高卧，还应胜折腰。吏人閒采牧，官舍长蔬苗。乌鹊寻枝倦，牛羊上坂骄。南山田几日，芜秽到今朝。
题上林署壁四首·其四
作者：叶方蔼
朝代：清
体裁：五言律诗

遥遥宫阙耸，天半望觚棱。不见尘中客，时逢林下僧。挈瓶常夜起，抱瓮独晨兴。早晚相期处，还思不负丞。
题二画扇呈知己·其一
作者：叶方蔼
朝代：清
体裁：七言绝句

灼灼朱霞射晓空，花开花落片时中。争知海上蟠桃树，直到千年一度红。
题二画扇呈知己·其二
作者：叶方蔼
朝代：清
体裁：七言绝句

珍果曾登寝庙来，孤芳今见伴蒿莱。无人攀折无人赏，赢得春风自在开。
题云翎诗卷三绝·其一
作者：叶方蔼
朝代：清
体裁：七言绝句

不分方丈与蓬莱，突耸中天万玉台。怪道九龙同培塿，六鳌新驾一山来。
题云翎诗卷三绝·其三
作者：叶方蔼
朝代：清
体裁：七言绝句

东海悠悠浪拍天，丹砂抛尽未成田。他时莫被方平笑，狡狯麻姑一少年。
题云翎诗卷三绝·其二
作者：叶方蔼
朝代：清
体裁：七言绝句

暂驻飙轮玩物华，儗斟琼液灌灵芽。千年结子犹嫌少，休爱人间顷刻花。
题吴君闻夏诗卷三首·其一
作者：叶方蔼
朝代：清
体裁：七言绝句

枫落吴江句乍成，崔郎五字擅时名。看君衮衮千篇在，好遣前贤避后生。
题吴君闻夏诗卷三首·其三
作者：叶方蔼
朝代：清
体裁：七言绝句

一卧穷荒岁月多，君家难弟恨如何。新诗一变当年体，和尽阴山敕勒歌。
题吴君闻夏诗卷三首·其二
作者：叶方蔼
朝代：清
体裁：七言绝句

官舍秋风叹二毛，感君诗句慰萧骚。抽毫欲报还搔首，始信阳春调最高。
题吴处士庄
作者：叶方蔼
朝代：清
体裁：七言律诗

二月春泥一尺深，杏花门巷费招寻。争传市上摇头过，忽见窗间拥鼻吟。砌迸笋皆成碧玉，囊馀药尽化黄金。玄纁尚儗何时到，只著麻衣弄渚禽。
题吴氏女子画扇牡丹
作者：叶方蔼
朝代：清
体裁：七言绝句

妖红一抹斗新妆，国色依然压众芳。恨少千重锦步障，为渠遮断蝶蜂狂。
题小镜湖呈勿庵
作者：叶方蔼
朝代：清
体裁：七言绝句

季真七十玷朝班，始乞君王水一湾。何似先生方绿鬓，比他早占廿年閒。
题故人画鹤
作者：叶方蔼
朝代：清
体裁：古风

鹤兮鹤兮，女不如鹄之苍乌之黑，日溷尘埃人不识。又不能鹜同食鸡同栖，昂藏特立安所依。是中风景，何其殊别。老松百围，峭壁千折。羡女独来还独往，惟见烟明与水阔。朝随羽客去，依约到十洲。暮逐孤云还，相伴宿丹丘。卫国之轩女不慕，吴王之市女不游。山人昔年住山中，一饮一啄与鹤同。山人出山今几载，梦里时时鹤唳在。见君画，还沉吟。蕙帐空兮怨复怨，萝壑阅兮深复深。长鸣欲吸三危露，侧望真含万里心。此身已苦羁网久，明日拂衣亦何有。君应骑鹤三山头，待吾东归一携手。摩挲铜狄两咨嗟，城郭人民如昨否。
题斋壁
作者：叶方蔼
朝代：清
体裁：七言绝句

荒阶十月尚鸣蛩，老树无枝宿鸟空。未晤前贤真乐处，箪瓢风味宛然同。
题昭阳李季子诗卷
作者：叶方蔼
朝代：清
体裁：七言绝句

寒灯照雨夜窗幽，横吹才听泪已流。彷佛馀音诗卷里，怜君比我更多愁。
题水月庵壁时伤蒉山先生之逝
作者：叶方蔼
朝代：清
体裁：七言律诗

九逵三市暗尘开，此地如何绝点埃。松树欲枯龙忽蜕，竹花无实凤空来。已知西日颓难驻，长恨东流逝不回。苦忆临岐珍重语，久要宁肯负泉台。
题沈侍讲应制诗
作者：叶方蔼
朝代：清
体裁：七言绝句

月眉云髻众争誇，一缕先封系臂纱。多少秋宵眠不稳，竹枝插户待羊车。
题画戏示同馆友人
作者：叶方蔼
朝代：清
体裁：七言绝句

舞风歌月旧时娇，寂寞胭脂半欲消。好语楚王宫里伴，披图莫更妒纤腰。
题盆梅
作者：叶方蔼
朝代：清
体裁：七言绝句

琼姿常似带微酡，天上春光占独多。红杏碧桃誇异种，和羹争许得如佗。
题翰林院壁用东坡清虚堂韵
作者：叶方蔼
朝代：清
体裁：古风

翰林门外风吹沙，翰林先生早放衙。怪君面目太尘土，经年不识长安花。朝咽齑盐暮唫诵，虫鱼琐细罗百家。官舍如水何所有，高槐疏柳啼栖鸦。犹言读书洞千古，富贵过眼同春葩。孔孟以来路榛塞，立志猛欲为梳爬。龙种挟册趋秘殿，头纲日费君王茶。天街独归跨款段，有时马策翻倒挝。人见先生争匿笑，先生对人徒咨嗟。昼长扪腹无一事，拄笏且看西山霞。
题胡侍御山庄
作者：叶方蔼
朝代：清
体裁：五言律诗

绿暗过墙树，红明委地花。谁知柱史宅，却胜住山家。曲径淹天仗，居人稔翠华。更闻宸翰在，丽藻发云霞。
题苕文紫藤架三首·其一
作者：叶方蔼
朝代：清
体裁：七言绝句

红尘日日马蹄生，踏遍天街不记名。只有君家容易认，紫藤花底读书声。
题苕文紫藤架三首·其三
作者：叶方蔼
朝代：清
体裁：七言绝句

轻红澹紫自然妆，拂槛拖檐锦幕张。却恼杨花太无赖，异香深处独颠狂。
题苕文紫藤架三首·其二
作者：叶方蔼
朝代：清
体裁：七言绝句

幸与高贤相近栽，芳菲那肯斗春开。除君共我凭阑望，更有何人解看来。
题葛处士庭中绿萼梅
作者：叶方蔼
朝代：清
体裁：七言绝句

短竹疏篱处士家，閒门深闭日初斜。凡花看尽无颜色，应为仙人萼绿华。
题角湾僧院
作者：叶方蔼
朝代：清
体裁：五言律诗

但有云来去，岩扉昼不关。鸟啼林屋树，人数浙江山。帆影交诸浦，钟声静一湾。谁能便捐累，暂遣片时閒。
题钱宫声画兰扇
作者：叶方蔼
朝代：清
体裁：五言律诗

只此数茎色，离离幽意繁。宛传骚客怨，疑共美人言。未必求充佩，犹应畏碍门。羡君怀袖里，吹气不胜温。
题锡山秦对岩检讨园亭二首·其一
作者：叶方蔼
朝代：清
体裁：五言律诗

淮海风流客，幽岩此卜居。清秋作赋里，白日卷帘馀。神女贻斑管，山灵授素书。已忘东壁下，宛挂一银鱼。
题锡山秦对岩检讨园亭二首·其二
作者：叶方蔼
朝代：清
体裁：五言律诗

曲曲皆依水，层层尽作峦。风尘徒自窄，云壑喜常宽。草暖藏麑径，花深斗鸭阑。可容薜衣子，暂此听鸣湍。
题马相士英画兰卷子
作者：叶方蔼
朝代：清
体裁：七言绝句

萧兰同尽复何言，卷里春光似故园。想得当年含墨意，如何不怕碍当门。
题：客有引韦弘微赋嘲予好奕者戏举谢安石事荅之
作者：叶方蔼
朝代：清
体裁：七言绝句

淝水千群铁骑尘，谢公方罫镇随身。无因说与韦郎道，三百枯棋敌万人。
饮亮工侍讲庭菊下四首并请蒉山学士同作·其一
作者：叶方蔼
朝代：清
体裁：古风

嗟君庭前菊，才踰二尺彊。擢秀无人处，不言弥芬芳。细枝青玉润，繁蕊黄金香。几时饱雨露，早见吟风霜。他家岂无花，华屋高筵张。粲若叠绮绣，艳欲夺姬姜。我思匪伊存，相遇等道傍。胡此独延伫，百回嗅难忘。
饮亮工侍讲庭菊下四首并请蒉山学士同作·其三
作者：叶方蔼
朝代：清
体裁：古风

屈子餐落英，至今清沁齿。骚客借品评，千载称芳美。胡广饮菊泉，百龄负讯毁。惜哉神仙药，遗秽等马矢。彼菊奚与焉，丑好系人耳。今日植君庐，他年视君履。困逐有灵均，荣寿有伯始。请君择于斯，勿自贻菊耻。
饮亮工侍讲庭菊下四首并请蒉山学士同作·其二
作者：叶方蔼
朝代：清
体裁：古风

草木有臭味，托根君子屋。有草名维薏，厥状颇类菊。青茎间翠叶，经冬鲜如沐。菊性甘且和，食之荐嘉福。薏苦如艾蒿，中更含辛毒。如何逞颜色，歘忽夺吾目。为办须及早，芟除贵神速。种菊勿种薏，期君共相勖。
饮亮工侍讲庭菊下四首并请蒉山学士同作·其四
作者：叶方蔼
朝代：清
体裁：古风

堂下数竿竹，堂上千卷书。所喜菊有邻，维德翳不孤。况复三径开，招寻来吾徒。无劳白衣送，主能贳百壶。葛巾漉花前，觞行如辘轳。浩歌灵府宽，顿觉逼仄除。一醉便欹枕，安知非吾庐。笑彼芳兰花，日忧当门锄。
饮兰陔水阁
作者：叶方蔼
朝代：清
体裁：五言律诗

爱君水阁好，不异在濠梁。禽噪知林阔，鱼潜喜沼长。榜人歌欸乃，孺子濯沧浪。满酌无劳劝，谁怜醒更狂。
饮勿庵二十四峰阁
作者：叶方蔼
朝代：清
体裁：五言律诗

二十四峰新，与君充下陈。开窗云入座，卷幔月窥人。小驻寻花屐，频携漉酒巾。醉醒俱不忌，始见两情真。
饮王九青侍讲斋次日有诗见示奉答
作者：叶方蔼
朝代：清
体裁：古风

爱君官阁幽，庭下罗蒿蓬。宛然仲蔚居，开户延清风。吾非二仲侣，閒暇相过从。君其具壶觞，谈笑许从容。北牖出西山，岩壑窥玲珑。归云扶飞鸟，恍忽蹑奇踪。东林复吐月，徘徊入帘栊。流光若积雪，荡吾尘腑空。念此良会暂，恰与佳景逢。已忘今夕躯，犹寄九陌中。君诗振高唱，大声何沨沨。予亦发微吟，喓喓草根虫。但资风义合，宁计词格工。敢云牛铎音，调共黄钟同。
鹦武
作者：叶方蔼
朝代：清
体裁：七言绝句

聪明何意堕笼樊，碧树丹山寄梦魂。莫怪花前浑不语，秪应羞作世人言。
鹭
作者：叶方蔼
朝代：清
体裁：七言律诗

曾随春水汎轻潮，浴罢横塘第几桥。汀草汀烟愁漠漠，江南江北恨迢迢。青天飞处云离岫，碧树栖来雪缀条。京雒风尘今正满，可能不上素衣飘。
黯黯
作者：叶方蔼
朝代：清
体裁：七言律诗

黯黯轻寒减复增，半床明月一帘灯。睡难稳似怀春女，坐易枯如结夏僧。雨细尚能淹楚簟，风疏浑欲透吴绫。明朝怕向城西过，愁对峨峨数仞冰。
龙梭
作者：叶方蔼
朝代：清
体裁：七言律诗

龙梭夜静绿窗中，十载行云梦未通。秦女有情终化日，楚臣无泪不成枫。三春病怯廉纤雨，一夜魂移荡漾风。无限寂寥收拾尽，斜阳深树是江东。
关陇平
作者：叶方霭
朝代：清
体裁：古风

关岭茫茫，陇流汤汤。纡徐逶迤，峥嵘险巇。面蜀肘凉，辅车相将。狡焉启疆，震惊我一方。关岭兀兀，陇流潏潏。彼泾启戎，乃蠢兹蝥贼。为虺为蜴，为螟为螣。卬首张臆，助逆抗有德。如猬之集，如豨之突。泾原既清，群贼大震。睢睢盱盱，延旦夕之命。帝命臣海，为陇民徙灾。帝命臣勇，师出自西陲。帝诏臣海，汝速涉坂。出彼朝那，为勇军援。椅之角之，沓之蹙之，除民之慝。俾妇子恬恬，尚嘉乃绩。海涉河泾，言腾灞浐。秦山矗突，嵚崎陇坂。逾邠越凉，飞旓扬旆。扶舆猗靡，云罕綷縩。雍部阻长，敢惮痡瘏。式遏寇虐，以宁尔室家。勇自河西，衔枚疾指。来从酒泉，转战天水。矫矫虎臣，一乃心力。摧坚挫锋，荡彼蝥贼。兵车百万，汹汹雷震。横会方州，为行为陈。东西合围，贼在釜底。其智斯竭，其魄斯夺。勇率其麾，崖诛谷讨。曰臣思克，曰臣进宝。赳赳奋武，为王干城。勇实帅之，桓桓于征。于征何所，于巩于临。道阻且长，蔽亏岑崟。罙入其阻，禽狝草薙。申用三驱，根株断刈。馀贼窜蜀，游魂犹悸。西夏以绥，贺兰其乂。胁从蚩蚩，亦孔之哀。宽其诛锄，予以惠来。维海维勇，刚克柔克。勇也帅师，为辟为韨。海也敉民，为揉为活。北地上郡，稽颡归命。如旱望霓，海实绥之。义威戢武，尊我西陲。剖蜩斮猬，人畏以怀。秦民嘘呵，化为讴吟。殄熄暴悖，克广德心。经战伐区，蠲除租赋。问孤吊死，起乃沉痼。廓我皇恩，义声先路。帝德振振，陇山既平。陇流既清，维天子之祯。陇山既伏，次黔粤滇蜀，敢不詟伏。如翰如飞，万里来威。维臣之力，维师之武。絷缚巨憝，刌脍脯，塞神人之怒。黔首喁喁，式歌且舞。亿万斯年，笃我皇景祐。
关陇平·其一
作者：叶方霭
朝代：清
体裁：古风

关岭茫茫，陇流汤汤。纡徐逶迤，峥嵘崄巇，面蜀肘凉，辅车相将。狡焉启疆，震惊我一方。
关陇平·其七
作者：叶方霭
朝代：清
体裁：四言诗

东西合围，贼在釜底。其智斯竭，其魄斯夺。勇率其麾，崖诛谷讨。曰臣思克，曰臣进宝。赳赳奋武，为王干城。勇实帅之，桓桓于征。
关陇平·其三
作者：叶方霭
朝代：清
体裁：古风

泾原既清，群贼大睢睢盱盱，延旦夕之命。帝命臣海，为陇民徙灾。帝命臣勇，师出自西陲。
关陇平·其九
作者：叶方霭
朝代：清
体裁：四言诗

胁从蚩蚩，亦孔之哀。宽其诛锄，予以惠来。维海维勇，刚克柔克。勇也帅师，为辟为祓。海也敉民，为揉为活。北地上郡，稽颡归命。如旱望霓，海实绥之。
关陇平·其二
作者：叶方霭
朝代：清
体裁：古风

关岭兀兀，陇流潏潏。彼泾启戎，乃蠢兹蟊贼。为虺为蜴，为螟为螣。昂首张臆，助逆抗有德。如猬之集，如豨之突。
关陇平·其五
作者：叶方霭
朝代：清
体裁：古风

海涉河泾，言腾灞浐。秦山矗突，嵚崎陇坂。逾邠越凉，飞旓扬旆。扶舆猗靡，云罕綷䌨。雍部阻长，敢惮痡瘏。式遏寇虐，以宁尔室家。
关陇平·其八
作者：叶方霭
朝代：清
体裁：四言诗

于征何所，于巩于临。道阻且长，蔽亏岑崟。深入其阻，禽狝草薙。申用三驱，根株断刈。余贼窜蜀，游魂犹悸。西夏以绥，贺兰其乂。
关陇平·其六
作者：叶方霭
朝代：清
体裁：四言诗

勇自河西，衔枚疾指。来从酒泉，转战天水。矫矫虎臣，一乃心力。摧坚挫锋，荡彼蟊贼。兵车百万，汹汹雷震。横会方州，为行为阵。
关陇平·其六
作者：叶方霭
朝代：清

勇自河西，衔枚疾指。来从酒泉，转战天水。矫矫虎臣，一乃心力。摧坚挫锋，荡彼蟊贼。兵车百万，汹汹雷震。横会方州，为行为阵。东西合围，贼在釜底。其智斯竭，其魄斯夺。勇率其麾，崖诛谷讨。曰臣思克，曰臣进宝。赳赳奋武，为王干城。勇实帅之，桓桓于征。于征何所，于巩于临。道阻且长，蔽亏岑崟。深入其阻，禽狝草薙。申用三驱，根株断刈。余贼窜蜀，游魂犹悸。西夏以绥，贺兰其乂。胁从蚩蚩，亦孔之哀。宽其诛锄，予以惠来。维海维勇，刚克柔克。勇也帅师，为辟为祓。海也敉民，为揉为活。北地上郡，稽颡归命。如旱望霓，海实绥之。义威戢武，奠我西陲。剖蜩斮猬，人畏以怀。秦民嘘呵。化为讴吟。殄熄暴悖，克广德心。经战伐区，蠲除租赋。问孤吊死，起乃沈痼。廓我皇恩，义声先路。
关陇平·其十
作者：叶方霭
朝代：清
体裁：四言诗

义威戢武，奠我西陲。剖蜩斮猬，人畏以怀。秦民嘘呵。化为讴吟。殄熄暴悖，克广德心。经战伐区，蠲除租赋。问孤吊死，起乃沈痼。廓我皇恩，义声先路。
关陇平·其十一
作者：叶方霭
朝代：清
体裁：古风

帝德振振，陇山既平。陇流既清，维天子之祯。陇山既伏，次黔粤滇。蜀敢不詟伏，如翰如飞，万福来威。
关陇平·其十二
作者：叶方霭
朝代：清
体裁：古风

维臣之力，维师之武。絷缚巨憝。争刌脍脯，塞神人之怒。黔首喁喁，式歌且舞。亿万斯年，笃我皇景祜。
关陇平·其四
作者：叶方霭
朝代：清
体裁：古风

帝诏臣海，汝速入坂。出彼朝那，为勇军援。犄之角之，沓之蹙之，除民之慝。俾妇子恬适，尚嘉乃绩。
吊铁崖墓
作者：叶方霭
朝代：清

先生不可见，遗冢自斜晖。无复携红袖，还闻葬白衣。才销明主忌，老幸故人依。铁笛吹云起，犹疑踏月归。
将至辰山寄勿庵子
作者：叶方霭
朝代：清
体裁：五言律诗

知近幽人住，溪流觉更清。偶随落花入，忽见群峰迎。石上迟谁酌，涧边遥独行。烟波三十里，无分与君争。
授职翰林学士感恩述怀
作者：叶方霭
朝代：清

麻衣席帽满尘埃，亲荷先皇衅沐来。敢道齐贤留异日，屡称苏轼是奇才。身离牛口惊还在，梦挽龙髯恨不回。今遇吾君重拂拭，孤桐果否爨馀材。
撰西樵考功志文毕寄阮亭户部
作者：叶方霭
朝代：清

恍忽相随把袂时，幽明难间两心期。敢云下笔不加点，差喜临文无愧辞。比似束刍应恨薄，即同挂剑已嫌迟。友生投契犹如此，况尔连根荆树枝。
春日
作者：叶方霭
朝代：清

柳短闲莎长，春风触处狂。蝶飞遗剩粉，莺过炙新簧。银榼频倾酒，金炉满爇香。可容穷阮籍，一恸绮罗旁。
村舍见红紫葵花开特可爱
作者：叶方霭
朝代：清

插棘编荆茅舍清，此中谁拟见倾城。紫丝作障遮空暗，红锦裁衣曳地明。惆怅忽从攀处得，凄凉多为别时生。不须更结繁华梦，野蝶山蜂自有情。
枯树
作者：叶方霭
朝代：清

无复凌霄耸壑心，千寻落落卧幽岑。敢将荣悴争时代，独与岩流共古今。纵使帆来难近汉，便教斫就不堪琴。南朝名士虽工赋，未解庄休意更深。
柳
作者：叶方霭
朝代：清
体裁：七言绝句

袅雨拖烟万万丝，秋来憔悴不胜悲。何人曾到灵和殿，记得君王手种时。
海氛清
作者：叶方霭
朝代：清
体裁：古风

巨浸稽天，滔滔如何？天吴蝄像，倚以为家。有鲸有鳄，有蛟有鼍。摧橦决帆，血人于牙。中国有圣人，尔独扬其波。蠢兹蛙黾，亦杂此处。曰予胜国后，诞敢继其绪。藉瑕蹈衅，伺窥肘腋。结连蜂螫，载逞凶慝。离间我臣仆，盗据我疆场。于兴于泉，于汀于漳。乃扬沸汤，乃噪蜩螗。我有城郭，倏为沮洳。我有民人，倏为鱊鮬。忍死须臾，后来其苏。恭承帝命，建大将军旗鼓。我冠带之国，忍鳞介是伍？据我上游，张我罿罦。与子偕作，与子同仇。悉率左右，歼此群丑。暨暨藩臣，一心一德。讨贼自赎，不邛已恤。堑山堙谷，马腾舟驶。亲董其旅，以临蒙汜。陛下曲赦臣，臣敢不效死。将士和睦，有凫在藻。既获贼师，如饥斯饱。或拔其角，或脱其距。或斧其吭，或截其膂。贼穷见窘，无地自处。彼强者跳，我攘我逐。彼黠者穷，我殄我戮。神惎之毒，鬼速其覆。如探鷇鸟，如振槁木。非我黩武，取彼残已足。前徒既奔，凶渠束手。计无复之，狼奔鼠走。茫茫烟岛，为逋逃薮。仁无必取，义不尽杀。屏诸穷发，无污我王钺。四州士女，来迎王旅。君子维何，玄黄在篚。小人维何，饔飧在筥。复为王人，以耕以仕。歌帝之德，诵王之武。帝德溥将，涵负吐纳。百谷来王，天与地沓。何人不绥，何物不怀。何戾不蠲，何善不嘉。皇仁熙熙，云何不来！皇帝在位，受天之箓。东西朔南，无思不服。其有不服，自婴显戮。献馘于泮，献俘于庙。武功既昭，文德用绍。史臣奏雅，来哲是诏。
海氛清·其一
作者：叶方霭
朝代：清
体裁：古风

巨浸稽天，滔滔如何。天吴蝄像，倚以为家。有鲸有鳄，有鲛有鼍。摧橦决帆，血人于牙。中国有圣人，尔独扬其波。
海氛清·其七
作者：叶方霭
朝代：清
体裁：古风

彼强者跳，我攘我逐。彼黠者穷，我殄我戮。神惎之毒，鬼速其覆。如探鷇鸟，如振槁木。非我黩武，取彼残已足。
海氛清·其三
作者：叶方霭
朝代：清
体裁：四言诗

于兴于泉，于汀于漳。乃扬沸汤，乃噪蜩螗。我有城郭，倏为沮汝。我有民人，倏为鱊鮬。忍死须臾，后来其苏。
海氛清·其三
作者：叶方霭
朝代：清

于兴于泉，于汀于漳。乃扬沸汤，乃噪蜩螗。我有城郭，倏为沮汝。我有民人，倏为鱊鮬。忍死须臾，后来其苏。将士和睦，有凫在藻。既获贼师，如饥斯饱。或拔其角，或脱其距。或斧其吭，或截其膂。贼穷见窘，无地自处。四州士女，来迎王旅。君子维何，元黄在篚。小人维何，饔殄在筥。复为王臣，以耕以仕。歌帝之德，诵王之武。帝德溥将，涵负吐纳。百谷来王，天与地沓。何人不绥，何物不怀。何戾不蠲，何善不嘉。皇仁熙熙，云何不来。皇帝在位，受天之箓。东西朔南，无思不服。其有不服，自婴显戮，献馘于泮，献俘于庙。武功既昭，文德用绍。史臣奏雅，来哲是诏。
海氛清·其九
作者：叶方霭
朝代：清
体裁：四言诗

四州士女，来迎王旅。君子维何，元黄在篚。小人维何，饔殄在筥。复为王臣，以耕以仕。歌帝之德，诵王之武。
海氛清·其二
作者：叶方霭
朝代：清
体裁：古风

蠢兹蛙黾，亦杂此处。曰予胜国，从诞敢继其绪。藉瑕蹈衅，伺窥肘腋。结连蜂螫，载逞凶慝。离间我臣仆，盗据我疆场。
海氛清·其五
作者：叶方霭
朝代：清
体裁：古风

暨暨藩臣，一心一德。讨贼自赎，不邛已恤。堑山堙谷，马腾舟驶。亲董其旅，以临濛汜。陛下曲赦臣，臣敢不效死。
海氛清·其八
作者：叶方霭
朝代：清
体裁：古风

前徒既莽，凶渠束手。计无复之，狼奔鼠走。茫茫烟岛，为逋逃薮。仁无必取，义不尽杀。屏诸穷发，无污我王钺。
海氛清·其六
作者：叶方霭
朝代：清
体裁：四言诗

将士和睦，有凫在藻。既获贼师，如饥斯饱。或拔其角，或脱其距。或斧其吭，或截其膂。贼穷见窘，无地自处。
海氛清·其十
作者：叶方霭
朝代：清
体裁：四言诗

帝德溥将，涵负吐纳。百谷来王，天与地沓。何人不绥，何物不怀。何戾不蠲，何善不嘉。皇仁熙熙，云何不来。
海氛清·其十一
作者：叶方霭
朝代：清
体裁：四言诗

皇帝在位，受天之箓。东西朔南，无思不服。其有不服，自婴显戮，献馘于泮，献俘于庙。武功既昭，文德用绍。史臣奏雅，来哲是诏。
海氛清·其四
作者：叶方霭
朝代：清
体裁：古风

王承帝命，大将军旗鼓。我冠带之国，忍鳞介是伍。据我上游，张我罿罦。与子偕作，与子同仇。悉率左右，歼此群丑。
清江
作者：叶方霭
朝代：清
体裁：七言律诗

清江水色碧于苔，南客扁舟北渡来。晓日未瞻鳷鹊观，阴云已满凤凰台。漫防酒醉先防醒，不怕花残却怕开。无限伤心还自语，此生终见太平回。
琼树
作者：叶方霭
朝代：清

琼树何曾见一枝，纷靡众草竞英蕤。拟从骚客求兰佩，欲向灵妃问桂旗。天上只疑星是石，人间枉泣墨非丝。偶经抵鹊山前过，终古无端替玉悲。
秋日过邻院
作者：叶方霭
朝代：清

山云禅榻静相因，偶为孤游得笑嚬。闲对景光真逝水，暗悲身世总流尘。频来檐鸟疑新主，别去庭花是故人。一阕渔歌数声笛，溪边林下转情亲。
再至苍梧呈介石
作者：叶时晰
朝代：清

欲归犹未得，黄叶已纷纷。多病难为客，无成又访君。孤鸿天外唳，游子夜中闻。身计何年遂，相期入峤云。
周泽棠入羌寻父归里赋赠
作者：叶时晰
朝代：清

路入西羌远，思亲泪未乾。若无相遇处，祇觉此生难。虎境少人过，雪峰当夏寒。宁知此共返，邻里赤称欢。
庚申夏至日起武威至张掖
作者：叶映榴
朝代：清

武帝功成吏守边，伤心天末是居延。人家板屋风声里，思妇寒衣泪眼前。目断燕支愁见月，槎浮银汉渡经年。惭余不作征西将，药裹书囊信一鞭。
榆次道中
作者：叶映榴
朝代：清

路出榆关西复西，荒原白草怪禽啼。经行百里无人迹，惟有秋风送马蹄。
九日同邵东林鹤栖登高口占
作者：叶景寅
朝代：清
体裁：五言律诗

极目登高望，秋深禾黍黄。江枫红似锦，洲荻白如霜。别墅明晴霭，前山映夕阳。陶然欢笑意，共醉菊花芳。
夜渡震泽
作者：叶景寅
朝代：清
体裁：七言绝句

白浪掀天势未收，风涛如昼豁双眸。山多不记来时路，月色湖光一望收。
游马迹山
作者：叶景寅
朝代：清
体裁：七言绝句

四围一带水环山，水秀山明亦解颜。幽绝迥非尘世境，云烟缥缈廿三湾。
孤雁
作者：叶枌
朝代：清

一声凄切度河梁，不诉离群也断肠。寂历寒沙眠铩羽，空明霜月照分行。无心避患衔芦荻，肯恋馀生逐稻粱。闻道边庭尚征戍，孤鸣幸勿到辽阳。
题蒋荣青观察池塘夜雨图
作者：叶树东
朝代：清

梅花如雪绮筵开，官阁书声亲听来。我是吹笙王子晋，十年三度到蓬莱。
挽叶名琛联
作者：叶樵云
朝代：清
体裁：联

身依十载春风，不堪回首；目断万重沧海，何处招魂。
出居庸北口
作者：叶正夏
朝代：清

驱车歌出塞，天险是居庸。但觉峰回转，不知山几重。风沙迷猎骑，堠堞隐边烽。落日荒烟合，愁听岭外钟。
董子读书台
作者：叶正夏
朝代：清

登眺徒深吊古情，汉庭未解重儒生。大才止作胶西相，遗址今邻厌次城。衰柳数行湖水碧，乱帆几点夕阳明。须知不是投间地，台畔应闻诵读声。
燕
作者：叶永年
朝代：清

芹泥重葺旧巢新，记取年年及社辰。入幕不惊挥麈客，巡檐如唤卷帘人。鸳鸯楼外春如海，玳瑁梁间月似银。闲向主家谈故事，昭阳台榭已凝尘。
虎丘山楼即目
作者：叶永年
朝代：清

阖闾城南桑满枝，阖闾城西柳丝丝。一百五日雨过候，二十四番春尽时。花妥真娘曾入梦，月明山鬼亦题诗。何妨索取银瓶酒，一醉前山短薄祠。
凤仙花
作者：叶泮英
朝代：清

道是仙家卉，亭亭向座隅。才惊花缀凤，翻见蕊凝珠。色逞秋容好，烟浮暮霭敷。邻家小儿女，纤手爱涂朱。
夜坐
作者：叶泮英
朝代：清

霜白天空夜气寒，灯残独坐检书看。淋漓读到淮阴传，却笑英雄一饭难。
屏山夕照
作者：叶泮英
朝代：清

峭璧蒙茸绿，天然列画屏。夕阳残照里，添得十分青。
暮春
作者：叶泮英
朝代：清

春风淡荡柳条轻，半老山花半老莺。迟日满帘飞絮乱，不堪肠断是清明。
老来娇
作者：叶泮英
朝代：清

不是名花作意红，老来颜色傲春风。几回侧倚栏杆立，错认珊瑚出汉宫。
侄杼七岁幼孤迎而抚之
作者：叶津
朝代：清
体裁：古风

为父怪太迟，四十丁未添。为兄幸已早，弟亡有遗男。七岁头角露，读书日諵諵。命之名曰杼，小戊字不惭。何有白氏新，自为阮家咸。死者如火灭，日月如风帆。转头十年后，百卷令负担。
夏昼
作者：叶津
朝代：清
体裁：五言律诗

閒花每迟落，幽鸟不贪啼。永画人无到，蒿园路亦迷。不眠尝却梦，触句苦无题。秋近瓜应熟，携归日又西。
夜过东庵溪上
作者：叶津
朝代：清
体裁：五言律诗

出门遇明月，閒寺亦开扉。适到清溪上，方逢野衲归。波光摇夜色，露气入秋衣。何处捕鱼者，停桡柳下矶。
寄柏斯民
作者：叶津
朝代：清
体裁：七言律诗

天高风急奈秋何，野旷扶藜一放歌。对客爱吟来句好，寻花喜识老僧多。霜摇乌桕临溪树，船隐芦汀带雪蓑。佳节怪从閒里错，及晴款款又相过。
舟中听吴姬摘阮歌同社中诸子
作者：叶津
朝代：清
体裁：古风

朔风滔滔竹林晚，水光酒光尝在眼。水声挟寒不入窗，岸折桥痕霜色浅。天低暮急翠袖轻，十指动摇随舌转。冰霜戛戛最初声，老弦咨嗟恨不明。调摺柱移意何快，岂堪独自孤舟听。舟中之人人欲绝，繁音将尽意不歇。衣巾夜染空翠深，字字落指如何捻。一杯一曲逆残更，一人一影弄烟月。红烛失剪乌啼昏，梦霁香寻憾如脱。诸兄固是醉乡籍，觞政忽弛酒无则。江风湖雪载满船，笑谈如逢燕赵客。
蝇
作者：叶津
朝代：清
体裁：古风

苍蝇实堪憎，作诗冀蝇识。尔命甚微细，生处能作贼。所愿有几何，昼夜营不息。忽至盈千群，散去不满刻。头背戏翱翔，穿裳忽攒膝。巧如画中点，迅踰襌内虱。乱晓空有声，附骥何烦翼。被冻诚可怜，长谗犯明律。熟视慢无畏，举手已莫即。婪喙喧腥厨，痴肠费池墨。虽少毒物心，却有玷人德。蜘蛛敕守阍，阑空莫放入。
门外
作者：叶津
朝代：清
体裁：五言律诗

门外堪长眺，携筇独立时。禽归烟火树，牛下夕阳陂。稍识清净理，无为世网羁。云山多画稿，句里学王维。
题玉马
作者：叶津
朝代：清
体裁：古风

搥碎水晶宫，鍊以补天液。昆冈分片珍，骐骥比良德。何人锡嘉名，清音转络驿。静院午阴长，曲阑蕉月白。希微一二吟，历乱千万滴。护花宫女閒，衔枚将士疾。彷佛吹鸾笙，环佩摇空碧。未知御泠行，徒作风幡识。公孙苟骋辨，马非马奚惑。
小庭花·月夜
作者：叶淡宜
朝代：清

十二疏栊卷绮寮。青天碧海望迢迢。金荷银烛漫高烧。独对寒光清不寐，倚栏闲谱一枝箫。夜深凉露湿冰绡。
江城子·春暮偶成
作者：叶淡宜
朝代：清

雨丝风片做春寒。怕春残。竟春残。飞絮飞花，飘泊太无端。伤了司勋心一片，无限恨，倚栏杆。
浣溪沙·初夏饯别张表婶母
作者：叶淡宜
朝代：清

风动帘旌响玉珂。青衫初换曲尘罗。日长天气乍清和。昨夜饯春梅子雨，今朝送客柳枝歌。一生赢得别愁多。
百字令·题一奁吟
作者：叶淡宜
朝代：清

镜台无恙，忽一霎尘生，音容顿绝。今古伤心遗例在，自是解人难得。恨海空填，情天莫补，辜负如椽笔。红笺吟遍，返生香总乏术。未知底事干侬，读君诗罢，宛转愁无极。一往情深谁遣此，岂独销魂醉骨。词述黄门，神伤奉倩，哀思应绵结。斯文斯恨，天长地久不灭。
菩萨蛮·春晓
作者：叶淡宜
朝代：清

卖花声早惊残梦。妆台闲理衔珠凤。窗透曙光红。吹来杨柳风。隔帘鸠唤雨。紫燕穿帘舞。春去尚馀寒。春衫白袷单。
挽张之洞联
作者：叶源
朝代：清
体裁：联

向使张九龄存，群犹惮立朝正色；谁如祭征虏者，与之抒忧国公忠。
上长溪岭
作者：叶燕
朝代：清

磴道盘空上，如螺作髻旋。峰残去年雪，客试早春天。怪鸟深蹲篝，寒梅远见烟。勿嫌太孤寂，琴筑落层巅。
二砚窝歌
作者：叶燕
朝代：清

荥阳老死埋双砚，蚀尽土花色不变。讲堂卜筑忽吐奇，珍重题名世争羡。渊源近溯幻江村，三绝风流承一线。平生结邻万石君，虢州割得东坑片。当年西署供酸磨，风霜驱作云霞缦。后来一麾天南陲，犹胜司户台州窜。簿书无事鞭朴间，千兔饱霜逐飞电。归携石叟伴征桡，卧看烟岚出晴案。可怜词场竟疏阔，百年远受祝融谴。灵物终须鬼神护，留作云仍香一瓣。萧条异代复异族，什袭堂中同纪甗。何况骨肉一气通，余烬拾来归箧衍。摩挲作歌志终始，改辟新规还旧观。润沾亭畔半生泽，光映阁中二老面。自是伯孙述祖德，岂比彦猷招客玩。我尝落帆造其窝，俯仰拂拭发长叹。人生学业相砥磨，正在接续凄凉见。草生书带昔葳蕤，云起墨池今华绚。荥阳遥矣高州迩，二砚窝中一以贯。
即事赠李梧生
作者：叶燕
朝代：清

黄云横天海气裂，芭蕉叶堕芙蓉折。平林血染猩猩色，一夜西风飞红雪。更残烛尽漏声咽，霜气扑镫焰转碧。训狐啸檐魑魅泣，野魈彳亍窥窗隙。走投玉川邀长吉，茗碗放教倒三百，恰唱雄鸡天下白。
古意
作者：叶燕
朝代：清

秋风飒然来，高阁枕遥想。美人在何许，颜色难仿像。揽衣起徘徊，虫声杂松响。栖禽静不翻，残月寒初上。坏壁挂枯桐，不为无人赏。
章鹾尹秋濠出示怀弟诗自伤憔悴以敝乡荒陋比之东坡儋耳岂所谓诗必穷而后工乎然诗工矣敝乡之冤嘻其甚也因戏拈此赠之
作者：叶燕
朝代：清

我乡枕山海，物产非一族。其民事耕耘，鸡豚亦家蓄。以故莅兹土，往往餍口腹。使君江南来，牛女纪同宿。纵少异语言，宁忧隔嗜欲。胡为怀惠连，俨似堕荒服。当年两苏公，万里遭斥逐。蜜蝍朝畏餐，鸺鹠夜闻哭。此乡岂云然，诙嘲太脱俗。从来名士瘦，有竹可无肉。不然钱神悭，终朝煮茗粥。先生自清癯，何可罪邦域。诗人好言穷，土风宜实录。佳句定流传，敝邑受诟辱。为君参转语，官瘠民乃沃。
与赵书年话旧追忆其尊人山子
作者：叶燮
朝代：清

隔世荀陈隔日情，朱颜皓首两心惊。文章涕泪仍声价，冰雪关河竟死生。重睹风标堪和鹤，自怜衰老续鸣莺。庭梧竹影难忘夕，怕见城西暮色横。
中秋后同人集用亶尚友堂，忆五年前秋岳先生有此集，限微字韵，兴怀怆然，仍限前韵
作者：叶燮
朝代：清

风雨从吾款旧扉，也知荃杜采应稀。敦槃衰鬓惊难再，花月欢场渐欲微。晚药侵阶秋得气，倦萤入户冷无依。缘堤衰柳吾怜汝，约略年华两并非。
京口作
作者：叶燮
朝代：清

朔风动地大江鸣，犹说南徐北府兵。铁锁几人筹异代，布衣终古悔成名。江山无限渔樵计，木叶频惊关塞情。试上高楼凭四望，不禁泪下愧平生。
从万杉寺循麓迤逦而东过开先寺始见瀑布注为龙潭入山第一大观也
作者：叶燮
朝代：清

崖倾松风奔，石黝苔花湿。迎我一片云，瞻前已后失。珠宫束丛峦，交倚竞铩植。万株千尺松，阳乌畏其逼。阴森雨忽飞，出林仍杲日。震霆云木间，举首惊电疾。闪烁九日落，界空无阶级。疑投玉女壶，将无天汉溢。噌吰万石钟，笙竽声并一。一一旋湿云，大珠小珠逸。忽折堕阴崖，澎湃漱巨厔。蛟龙鬼神来，视听爪发栗。何来乡里儿，大书石上刻。陈陈污岩窦，山林遭辱墨。愧无酬名山，惟有长太息。
叠韵答学山侄
作者：叶燮
朝代：清

处世应师田子方，马迁《货殖》计宁长？东西鸿爪皆空点，今古峨眉不易防。漂泊未归元亮宅，支离合老管宁床。生涯陇畔驱黄犊，焚砚何心赋《补亡》。
同人夜坐康贻侄斋限人字
作者：叶燮
朝代：清

意外相逢是故人，衰颜烛影话重新。花残几易罗含宅，燕到重沾杜甫巾。无处避愁应择地，有山送老不嫌贫。吾家二妙欣相慰，懒向沧江再问津。
同德清徐方虎钱塘张步青东阳赵湛卿登永嘉江心寺浮图
作者：叶燮
朝代：清

鹫宫突兀傍银河，界破青冥一雁过。名士登高双泪下，故人回首万峰多。新传蜃海销兵甲，若个鱼矶卧薜萝？尺五去天知不远，凭君才调问如何。
嘉兴陈用亶招同秋岳先生暨诸同学集尚友堂限微字
作者：叶燮
朝代：清

酒杯数去此风微，赖有同心款夜扉。上客独存天宝旧，佳辰长叹永和稀。一尊绿影如求友，千里莼丝不厌肥。庭际残红将次尽，碧梧翠竹转芳菲。
客发苕溪
作者：叶燮
朝代：清

客心如水水如愁，容易归帆趁疾流。忽讶船窗送吴语，故山月已挂船头。
寻山
作者：叶燮
朝代：清

二月花争发，寻山一径冥。峰回常抱影，云断半衔青。柳露沿溪屋，人归隔岭亭。桑榆留晚照，尚及渡前汀。
度大庾岭
作者：叶燮
朝代：清

千里连峰匝，纡回出万寻。险分南服界，雄见越王心。鸿雁谋何苦，熊罴气转深。高松阴夹路，风过助长吟。
循北山历虎跑登南高峰
作者：叶燮
朝代：清

壁峭悟径穷，岩开忘蹊转。杂篁修涧鸣，幽葩石栈展。逶迤不知疲，曲折互迎遣。啾啾鹍鸡音，呦呦麇麚纂。朝曦跃重湖，晶光凌绝巘。谷窅响易哀，林委指靡显。迅瀑激木末，笙镛互流衍。穷瀛揽带间，悬象措掌辨。轻举谅爽期，沈忧藉暂免。知音贻同怀，良贶岂云浅。
括苍道中
作者：叶燮
朝代：清

萧然倦策度重峦，绝壁摩天傍斗看。游子伤心悲九折，美人遥睇隔千盘。啼鹃花信他乡到，瘦马衫痕落照寒。不断乱云投北去，生憎回首望长干。
春日泛湖登孤山
作者：叶燮
朝代：清

晓策遵兰渚，挈侣扬方舟。舟行溯晨凫，偕我翔中洲。轻阴散浮屿，澄漪碎孤丘。幽怀戛世虑，冥契惓前修。褰衣度石濑，摄袂凭山楼。荒祠临回波，磴道折渟流。绪风摇丛绿，薄阳感鸣鸠。遥渚蒲渐生，周涂兰已稠。携我言怀侣，景昔抗志俦。女罗穆修风，梁木邈难求。喟焉理归榜，去矣心迟留。
杨花
作者：叶燮
朝代：清

小蛮腰瘦不胜情，断粉飘云殢舞裀。莫使漫天飞不住，楼中尚有未归人。
梅花开到九分
作者：叶燮
朝代：清

亚枝低拂碧窗纱，镂月烘霞日日加。祝汝一分留作伴，可怜处士已无家。
湖天霜
作者：叶燮
朝代：清

湖天湛然清，盛夏飞严霜。霜严结阴惨，白日沈荒凉。厉鬼啾啾鸣，行路闻心伤。埋冤尔为何，毅魄非国殇。生为蚩蚩民，安分柔且良。真盗失伏辜，渔人罹祸殃。杀人不抵死，袖手反代偿。有耳非不闻，有眼讵失芒。一人爱功名，片语进斧戕。邈矣三宥仁，熟察五过章。一朝四百指，骈首堆荒冈。湖水自终古，流恨徒汤汤。寄语司牧者，杀人宜慎详！
登五老峰自一峰二峰至中峰最高处
作者：叶燮
朝代：清

长江万里岷蜀来，彭蠡派汇天南回。巨川交叉束宇宙，庐山握纽真雄哉。左揽江流蜿蜒如鞶带，右衔湖影滟潋如螺杯。揽带衔杯昂钜首，俯视古今王侯将相，无异蜉蝣与尘埃。昔年我登日观峰，秦皇汉武如梦中。往者又登天子鄣，轩辕炼丹无乃妄。又曾一登太室颠，北邙漠漠迷林泉。无如此老蟠踞襟带互天下，我今直上睥睨目欲无全天。初登一峰峰犹迩，十步九折举堪趾。二峰初登峰削成，老猿却步狙公惊。中峰才上见全楚，九点齐烟何处所。谢朓惊人不足夸，灵均欲问将无语。君不见千牙万戟蹲舞跪立群少年，拥卫老人支颐兀坐历瞬黄农虞夏忽没焉。入海空闻不死药，山头一息长绵绵。云衣千族绚异彩，流泉百道华池在。乌兔长供无尽镫，举头把臂苍苍宰。庐山面目是耶非，百转千回非所思。纵饶笔底庐山句，不是当前面目诗。
石门郁曾发游秦归赋赠兼示胡圆表徐导柏二首
作者：叶燮
朝代：清

十载惊沙积晓装，龙钟短策倦游梁。饥来惯逐长榆月，老去重沾绝塞霜。登岳何人携谢朓，入门无女问中郎。江波淮浪摧肝日，话比秦川路更长。去去空山学道装，难忘情处在河梁。劳生岁月宫桥柳，终古人琴断坂霜。水咽陇头留苦调，花然巷口映诸郎。秦宫汉殿秋原上，饱赠书生一枕长。
石门郁曾发游秦归赋赠兼示胡圆表徐导柏二首·其一
作者：叶燮
朝代：清

十载惊沙积晓装，龙钟短策倦游梁。饥来惯逐长榆月，老去重沾绝塞霜。登岳何人携谢朓，入门无女问中郎。江波淮浪摧肝日，话比秦川路更长。
石门郁曾发游秦归赋赠兼示胡圆表徐导柏二首·其二
作者：叶燮
朝代：清

去去空山学道装，难忘情处在河梁。劳生岁月宫桥柳，终古人琴断坂霜。水咽陇头留苦调，花然巷口映诸郎。秦宫汉殿秋原上，饱赠书生一枕长。
答林西仲
作者：叶燮
朝代：清

著作穷愁寄此生，风波悟得死生情。也知李广功名薄，不为虞翻骨相清。绣岭斜阳伤立马，断桥斗酒怅闻莺。明朝解缆遥天际，别馆琼花好听筝。
送王阮亭官詹祭海还朝二首
作者：叶燮
朝代：清

使节天边转，韩碑读罢还。挹泉酬主眷，探袖出民艰。帆没依依树，装轻个个山。南枝留不住，高咏过重关。瘗璧恭成事，祠坛异碧鸡。蛮方留雅乐，玉陛返桓圭。激水从天上，扶桑向使西。圣朝严俎豆，到日拜封题。
送王阮亭官詹祭海还朝二首·其一
作者：叶燮
朝代：清

使节天边转，韩碑读罢还。挹泉酬主眷，探袖出民艰。帆没依依树，装轻个个山。南枝留不住，高咏过重关。
送王阮亭官詹祭海还朝二首·其二
作者：叶燮
朝代：清

瘗璧恭成事，祠坛异碧鸡。蛮方留雅乐，玉陛返桓圭。激水从天上，扶桑向使西。圣朝严俎豆，到日拜封题。
采柳谣
作者：叶燮
朝代：清

去年采东乡，今年采西乡。东西两乡柳，采之尽斧戕。河堤决无时，需埽如山冈。高柳无遗槎，柳种才成秧。大府昨下檄，催督肩相望。境内柳已空，越境有严防。无已及他木，槐榆枫栎樟。违材式不程，李难代桃僵。百金缚一扫，千夫提其纲。投之沧渊中，厥声豗沸汤。河伯鼓赫怒，飘如马脱缰。哀哉累膏血，一掷剜肉偿。何虑千百埽，往往归茫洋。吾欲叩九关，好生德之常。缅彼至治世，大海无波扬。
集吴天章传清堂感旧限红字
作者：叶燮
朝代：清

廿载销沉各老翁，江乡旧馆酹残红。忽惊灰劫馀芳砌，重怆山阳拭槁桐。行路真难拚病废，闲情渐遣藉途穷。深秋已过繁霜雪，苦忆茫茫衰草中。
题平湖沈客子燕京春咏后
作者：叶燮
朝代：清

残杯忽忆帝城春，曾逐轻蹄十九人。淮上黄芦江上雪，凭君说是赏花辰。
题平湖沈客子燕京春咏后·其一
作者：叶燮
朝代：清

京洛何妨拥鼻游，欺他富骆斗银镂。景龙新敞鸾台署，底事云卿衣故裘。
怀吴静涵
作者：叶玢
朝代：清
体裁：七言绝句

江水悠悠江上居，绿芦红蓼正肥鱼。水心亭下鲤三尺，不见衔来尺素书。
一剪梅·婺源即事
作者：叶申芗
朝代：清
体裁：词

匝月舟居矮打头。风也须愁，雨也须愁。暂移瓦屋小如舟，得自勾留，且自勾留。放眼霜林独倚楼。枫也红稠，桕也红稠。旅怀何事可销忧，吟兴难酬，饮兴难酬。
一剪梅·潘绂庭兰闺唱和图
作者：叶申芗
朝代：清
体裁：词

慧业修从忉利天。蓝璧良缘，锦瑟华年。潘花谢絮总神仙，才调翩翩，风度娟娟。满抱芳怀若个传。并倚吟肩，对擘吟笺。画图谁仿小嫏嬛，红杏词妍，红豆情坚。
一斛珠·葡萄
作者：叶申芗
朝代：清
体裁：词

草龙珠帐。翠阴宜夏清而旷。累累都似胎悬蚌。赐紫樱桃，万颗匀圆状。饤盘只许离支让。锦纹巧学虬螭样。兔晴马乳分形相。酿做新醅，色妒春江涨。
一萼红·中和节看梅孤山
作者：叶申芗
朝代：清
体裁：词

过西泠。问水仙祠畔，鹤梦可曾醒。春讯将分，花朝恰近，堤上无限游人。画船向、里湖荡去，好风便、吹送暗香频。翠羽啁嘈，红妆掩映，孤屿危亭。应念先生绝俗，为爱梅成癖，幻出因尘。丽藻争题，雅怀补种，逃名翻受高名。更谁料、效颦吾辈，几番是、探访意殷勤。盼到北枝放齐，已欲春深。
一萼红·己卯四十初度
作者：叶申芗
朝代：清
体裁：词

笑奔波。忽平头四十，历碌隙驹过。万里携家，三年宰据，虚将心绪消磨。迩来是、宦情都澹，争禁得、半载病为魔。酒盏生疏，吟怀萧索，兴致如何。回首旧游天上，怅仙山缥缈，落漈风多。滇海尘劳，蜀江瘴疠，荣枯宠辱由他。忆香山、著绯司马，也曾嘲、官职未蹉跎。况我头颅如许，且自婆娑。
一落索·玉兰
作者：叶申芗
朝代：清
体裁：词

玉树青葱竞秀。恰迎春开候。嫩苞九瓣臭如兰，最留得、芬芳久。品与辛夷疑斗。宛琼瑶雕就。落英还比菊堪餐，偏宜是、酥煎透。
东风第一枝·白杨梅用竹垞韵
作者：叶申芗
朝代：清
体裁：词

鹤顶凝霜，骊胎孕月，樱厨过后新荐。色誇玉碗盛冰，味宜晶盐堆伞。筠篮才剪，未入咽、芳津先遍。笑洞庭、万颗猩红，比似圣僧都贱。拟粉荔、粟肌偏软。讶青李、雪衣初染。掬泉方诧星吞，落盘更疑珠转。累累如贯，爱饤座、玳筵侧畔。问小儿、此果何名，想是君家常见。
临江仙
作者：叶申芗
朝代：清
体裁：词

人道洛阳花最好，我来恰已三年。灌园学圃旧因缘。有花真富贵，无事小神仙。尘境题为花世界，吟将百咏成篇。新声初出客争传。遽能誇纸贵，端不愧词颠。
临江仙
作者：叶申芗
朝代：清
体裁：词

十载江湖常载酒，等闲孤负春风。莫愁湖畔板桥东。垂杨千万树，何处系花骢。为爱绿窗人似玉，卿偏怜我情浓。翻教恨晚惜相逢。清歌听未已，离梦又匆匆。
临江仙
作者：叶申芗
朝代：清
体裁：词

阵阵轻雷催骤雨，晓窗快觉凉生。坐听檐溜杂泉声。小庭苔径没，新沼鸭阑平。阶竹枝垂青到地，短篱瓜蔓轻盈。遥山隐隐近山明。浮云驰倏忽，飞瀑落纵横。
临江仙·藤架
作者：叶申芗
朝代：清
体裁：词

消夏南轩何最适，新移藤架阴浓。苍虬夭矫欲拿空。叶稠能障日，蔓曲巧来风。更盼来春花烂漫，紫苞密缀芳丛。根蟠怪石任苔封。远香侵砚席，沈翠罨帘栊。
临江仙·豆篱
作者：叶申芗
朝代：清
体裁：词

麂眼方篱遮屋后，满篱豆蔓垂阴。花疏叶密碧沉沉。玲珑风剪縠，琐碎日筛金。寄傲北窗时企脚，隔窗野趣偏深。抛书午枕梦还成。游心疑蝶化，聒耳醉蝉吟。
催雪·元宵催月
作者：叶申芗
朝代：清
体裁：词

快雪初晴，连日冱阴，酿就春寒如此。更冻雾同云，商量不已。未许花飞六出，但偶瞥、轻抛珠尘细。想痴龙睡足，无人剪水，倩谁鞭起。迤逦。元宵是。倘玉戏频翻，误他灯戏。待问姮娥，凭阑无计。唤取万家叠鼓，共催出、当空蟾光丽。看满城、开遍红莲，还我花天月地。
八声甘州·新葺寄巢
作者：叶申芗
朝代：清
体裁：词

念宦游、踪迹等蓬萍，到处借栖留。笑蚊巢蜗舍，但求容膝，何愧低头。况值冬宜室密，深邃宛如舟。左右明窗好，爱日光浮。更称围炉消夜，尽朗吟深酌，莫问更筹。待疏棂月满，梅影绝清幽。倘乘狂、巡檐索句，任冷香、侵透五云裘。纵然有、风饕雪恶，闭户奚愁。
八声甘州·种梅
作者：叶申芗
朝代：清
体裁：词

笑年来、镇为此花忙，几度踏孤山。向腊残春破，携朋挈榼，雪访□□。□似荷锄自种，斸损藓痕斑。时对黄昏，笑索檐间。盼到六花飞舞，正拥炉袖手，兀坐青毡。忽重帘风揭，花气扑樽前。定催来、何郎诗兴，更奚须、驴背灞桥还。宜添与、此君潇洒，翠袖天寒。
兰陵王·秋阴
作者：叶申芗
朝代：清
体裁：词

正萧索。连日凄阴漠漠。无寥赖、秋思恼人，湿雾低云黯池阁。重阳已过却。难博。风高帽落。东篱畔、愁损菊花，孤负登临对寥廓。新寒晚来恶。念独拥青绫，归梦难托。香浓灯罨烟凝幕。听冷雁音远，瘦蛩吟涩，寒声隐隐送夜柝。把离恨重拓。晓觉。怅犹昨。望树影迷蒙，山态冥邈。米家画帧难描摸。想酒兴谁遣，吟怀无著。西风何处倩为我，扫寂寞。
减字木兰花
作者：叶申芗
朝代：清
体裁：词

秋光冷澹。已过重阳花始绽。雨后离披。犹有霜枝护短篱。花前对酒。争道黄花人比瘦。人隔天涯。憔悴西风鬓影斜。
减字木兰花·美人焚香图
作者：叶申芗
朝代：清
体裁：词

亭亭独立。蝉縠倚风鸦髻侧。竟体芳兰。自有生香妙莫参。春闲昼永。静对炉熏看篆影。一气双烟。缥缈凌虚意欲仙。
减字木兰花·虾
作者：叶申芗
朝代：清
体裁：词

长须黝目。来趁新潮痕蘸绿。戢戢如蚕。自爱沿堤入翠篮。捞来草屩。谢豹声中花事老。巧是吴侬。唤做弯钻比肖工。
减字木兰花·蜀葵
作者：叶申芗
朝代：清
体裁：词

岂同凡卉。一别月支来万里。烂漫春风。值得名为一丈红。无香有色。墙角篱边谁爱惜。莫等闲看。曾被诗人比牡丹。
凤凰台上忆吹箫·白芍药
作者：叶申芗
朝代：清
体裁：词

素魄笼烟，丰肤腻雪，亭亭玉立春风。岂洛川微步，姑射仙踪。仿佛赵家姊妹，新妆竟、齐倚帘栊。还应是，杨妃出浴，艳冠骊宫。形容。难摹丰韵，笑谢朓当年，只咏翻红。任广陵嘉话，金带奇逢。争似盘盂琢玉，坡仙语、比拟偏工。莲香白，芳名记取，色相皆空。
凤凰台上忆吹箫·菜花
作者：叶申芗
朝代：清
体裁：词

粟影疑空，麦云讶薄，凝眸一望千畦。尽临风锦烂，映日金迷。为爱浅深浓淡，平分出、近远高低。春如许，黄花满地，莫认秋篱。参差。曲尘吹动，正陌上人归，色蘸春衣。记年年佳节，长说挑时。试问题诗张翰，风流句、端合因伊。还相笑，芳根咬处，此味谁知。
凤凰台上忆吹箫·重游广西州东湖
作者：叶申芗
朝代：清
体裁：词

艇泛瓜皮，波揩菱面，重游也属相宜。看蒲萦翠带，莲褪红衣。荡入绿云深处，沿堤去、催唤渔师。鸣榔过，千丝细网，出水鱼肥。忘机。傍人鸥鹭，每篙影轻摇，还自惊飞。忽片云头上，急雨催诗。丛苇高荷送响，凉衫上、烟霭霏霏。归来后，寺楼风定，鸦背光低。
十六字令·榆钱
作者：叶申芗
朝代：清
体裁：词

圆。轻薄真如沈氏钱。无才思，也学雪漫天。
十六字令·金钱
作者：叶申芗
朝代：清
体裁：词

钱。个个黄金出范圆。偏妒菊，开不待秋天。
卖花声·新笋
作者：叶申芗
朝代：清
体裁：词

携杖绕庭墀。谢豹初啼。狂鞭孕出箨龙儿。岂肯学他馋太守，留长孙枝。斑点茁文犀。玉立参差。愿看成竹莫教迟。还恐绿垂风折损，加意扶持。
卖花声·木香
作者：叶申芗
朝代：清
体裁：词

连日做春寒。花事将阑。惜春常自数风番。剩有木香犹未放，待送春残。压架翠蛟蟠。花影斓斑。恋春且复日盘桓。好与携尊花下醉，英落杯盘。
南乡子·夜来香
作者：叶申芗
朝代：清
体裁：词

珠错落，翠流苏。绿苞开待晚风初。花叶但分深浅碧。纤手摘。宜傍乌云香暗袭。
南乡子·茉莉
作者：叶申芗
朝代：清
体裁：词

冰逊洁，麝输芳。华鬘偏助晚来妆。九里花田荒旧梦。宜清供。谁识妙香天竺种。
南乡子·陈州阻风
作者：叶申芗
朝代：清
体裁：词

何事苦淹留。日日征帆滞石尤。咫尺秦淮天样远，凝眸。但见长江滚滚流。系缆近陈洲。过尽重樯估客舟。北雁一声惊晓梦，新秋。真个言愁始欲愁。
南楼令
作者：叶申芗
朝代：清
体裁：词

春雪做春寒。花天养牡丹。盼繁华、晴昼阑干。油幕金铃加意护，多留得、几朝看。屈指欲春阑。梭巡廿四番。到牡丹、花事将残。莫惜开筵排日醉，须休放、好春闲。
南楼令·吕翼士明府有佳酝、霜螯之赠，走笔谢之
作者：叶申芗
朝代：清
体裁：词

篱菊对秋高。闲情愧老饕。忽江州、送到香醪。更有霜脐三百个，应准备、日持螯。毕卓醉乡豪。忙兼左右操。笑劳生、乐也陶陶。倘益鲙材双尾惠，吾还欲、奏鸾刀。
南楼令·抵都门
作者：叶申芗
朝代：清
体裁：词

又踏软红尘。相看俱老成。三十年、七度春明。懒散情怀羞对镜，怜鬓影、欲星星。杯酒辄忘形。谁论身后名。爱西山、山色常青。人海藏身应久惯，更何必、问君平。
南楼令·桂花
作者：叶申芗
朝代：清
体裁：词

金粟散天香。群芳争敢当。最宜人、凉月修廊。试品秋花真第一，蟾窟种、本非常。四出应金方。三开花事长。问嘉名、仙友难忘。参到木樨禅语隽，无隐尔、孰能藏。
南楼令·漫歌
作者：叶申芗
朝代：清
体裁：词

春水曲尘波。春声入棹歌。好光阴、争忍虚过。老去闲情频对酒，赢得是、醉颜酡。往事说东坡。惊心春梦婆。问玉堂、茅舍如何。尘世但逢开口笑，荣与辱、尽由他。
南楼令·端节小住兰溪
作者：叶申芗
朝代：清
体裁：词

溪水碧于油。溪娃能荡舟。惯凌波、秀靥明眸。生长阑干船上住，浑不解、别离愁。佳节快临流。兰桡枉驻留。忆台江、竞渡芳游。鬓影衣香帘尽捲，人都上、水边楼。
南楼令·绂庭嘱题秋林琴趣图
作者：叶申芗
朝代：清
体裁：词

秋色到蕉桐。秋心无限浓。好襟怀、潇洒谁同。膝上横琴虽不鼓，时亦复、送飞鸿。古调杳难工。知音岂易逢。最移情、海上仙踪。流水高山仍著相，真妙手、但空空。
南楼令·舟中望采石
作者：叶申芗
朝代：清
体裁：词

采石古矶头。矶边太白楼。欲登临、遥隔芦洲。四十年前曾到此，漫指点、旧时游。王事敢淹留。空凝醉后眸。好江山、眼底难收。酾酒临风凭借问，还许我、再来不。
南楼令·蓝菊闽中名为万岁菊，滇中名为五月菊，以其香同菊，而开最先，且耐久也
作者：叶申芗
朝代：清
体裁：词

花叶菊同香。初秋已吐扬。忆滇中、五月先芳。但遇菊开宜把酒，又奚必、待重阳。红紫白兼将。花中独欠黄。想难同、真菊争强。倘得团脐和醉擘，挼嫩绿、也相当。
南歌子·夜柝
作者：叶申芗
朝代：清
体裁：词

雨里音偏急，霜天韵更清。也随寒漏换残更。直伴窗鸡、呼旦到天明。远与吟螀和，高疑警鹤鸣。愁人耳畔最多情。每待晓笳、吹彻便无声。
南歌子·平原夜行
作者：叶申芗
朝代：清
体裁：词

永夜人方定，初弦月乍倾。孤衾短梦易惊醒。叵耐柝声、催起未三更。铃语郎当响，笼灯近远明。重衾已被晓寒侵。恰好邮亭、卯饮称人心。
南歌子·李花
作者：叶申芗
朝代：清
体裁：词

色讶销冰薄，香凝染麝偏。九标题品妙谁诠。最是苇绡佳句、尽人传。素影宜临夜，芳魂欲化烟。春风二月艳阳天。不斗风华、秀色绝堪怜。
南歌子·梨花
作者：叶申芗
朝代：清
体裁：词

梦欲朝云共，香飘霁云浓。瀛洲玉雨费形容。恰爱黄昏院落、月溶溶。买树论园就，簪花压鬓松。洗妆莫惜玉尊空。只恐妒花时候、雨兼风。
南歌子·连日翻车戏赋
作者：叶申芗
朝代：清
体裁：词

惯向泥途辱，频赓逼仄吟。敝车羸马旧曾经。始觉年来筋力怯长征。雪积岐难辨，冰融辙更深。一程分作两三程。试问何时双桨换双轮。
卜算子·芋
作者：叶申芗
朝代：清
体裁：词

岷蜀富蹲鸱，居者终年饱。洛下谁知欠土宜，珠宝殊纤小。莫乞懒残馀，自与煨龙脑。更学苏家玉糁羹，真味清而妙。
卜算子·菠菱菜
作者：叶申芗
朝代：清
体裁：词

奇种出颇陵，献自开元岁。春末秋初两度栽，菜品应称最。红嘴绿鹦哥，雅号新而美。誇富冬蔬忆大苏，始识真滋味。
双调南乡子·秋柳
作者：叶申芗
朝代：清
体裁：词

衰柳倚风前。已带斜阳又带蝉。濯濯丰姿依旧否，堪怜。张绪风流异昔年。题咏忆时贤。司李新诗邗上传。写就南朝无限恨，缠绵。偷把文心付寓言。
双调南乡子·胡卢
作者：叶申芗
朝代：清
体裁：词

长柄种何来。满架累累手自栽。记得当年刘宝问，诙谐。了却江东二陆才。瓠落拙生涯。誇值千金价浪抬。更笑金华陶学士，书呆。依样年年画怎该。
双调南乡子·落花生
作者：叶申芗
朝代：清
体裁：词

浓翠满秋塍。叶底轻黄袅袅萦。浥露迎风花暗落。难寻。谁道花零果便成。饤座配瓜仁。剥出牟珠个个匀。常被藏钩纤手握，偏赢。掷向檀郎意倍深。
声声慢·秋声
作者：叶申芗
朝代：清
体裁：词

冷月催砧，尖风侵墉，满庭都是秋声。乍歇寒蜩，砌蛩断续相迎。遥天数行新雁。引圆吭、肃肃宵征。无奈是、听荒鸡腷膊，壮志还惊。池上萧萧送响，想荷枯苇，众籁齐生。金井梧桐，叶疏远韵偏清。芭蕉未经雪压，与松涛、特好争鸣。残漏急，又吹彻，晓角高城。
壶中天·和少穆中丞韵，题伊少沂江阁展书图
作者：叶申芗
朝代：清
体裁：词

是谁老手，写江阁、摹取当年锦里。独抱遗编临槛曲，放眼参观云水。高树盘空，小溪横彴，俯仰乾坤里。昼长人静，茶烟一缕初起。笑我书癖空耽，频年奔走，砚席安无地。羡尔身宜丘壑置，名下原无虚士。四壁萧然，一经传得，嗜此醰醰味。临岐题赠，吟怀聊慰离思。
天仙子·天竹，群芳谱一名大椿，又云可作青䭀饭，其名出西真书
作者：叶申芗
朝代：清
体裁：词

剪翠凝丹密间疏。青琅玕缀莫难珠。大椿品自众芳殊。青䭀饭，岁朝图。名出西真纪异书。
天仙子·水仙
作者：叶申芗
朝代：清
体裁：词

得水能仙矜冷艳。陈思赋里依稀见。品高惜未入骚经，尘不染。香偏远。雅操谁人弹别怨。
天香·谢胡笛农太守惠墨
作者：叶申芗
朝代：清
体裁：词

麝剂遥分，豹囊才启，紫玉棱棱光透。细捣松媒，倒钤香印，真个轻坚黑黝。歙州胶法。是易水、奚超传后。好配宣豪江砚，端宜芸案消受。须知文章太守。集良材、重经杵臼。高比玄霜一品，研犀题就。语妙还思坡叟。笑再著、麻衣饮将又。磨墨磨人，真诠谁剖。
夺锦标·谢凌东园太守惠笔
作者：叶申芗
朝代：清
体裁：词

管削松枝，毫珍栗尾，终逊宣城诸葛。若论文房造化，赖尔中书，方能颖脱。但尖齐圆健，备四德、近推苕霅。荷使君、一束新贻，谢启愧无佳札。聊藉倚声酬答。不写吏文，山谷旧规堪法，应念堂新六客，宝带帚重挥，榜题楹帖。定来春抠谒，好追陪、爱山风月。笑何时、投却毛锥，偷觅封侯功业。
女冠子·石竹
作者：叶申芗
朝代：清
体裁：词

浅深浓淡。五色参差相间。最轻盈。瓣薄锼冰屑，英圆吐锦心。弄豪描莫似，剪彩仿难成。始诧花神巧，更谁能。
好事近·百合花名倒垂莲，根为百合，亦名蒜脑薯。
作者：叶申芗
朝代：清
体裁：词

恰是倒垂莲，六出红黄相间。风过芳心微动，看粉痕零乱。品中更数麝香奇，葱碧色逾淡。百片合成蒜脑，助山家清馔。
好事近·草绣毬是花，群芳谱未收，闽中名为千变万化，喜水，又名水葫芦
作者：叶申芗
朝代：清
体裁：词

朵朵锦团圞，错綵雕琼幻出。颜色巧能多变，讶看朱成碧。花开烂漫几经旬，当傍画阑侧。只是欠些风韵，与无香堪惜。
如梦令·夹竹桃
作者：叶申芗
朝代：清
体裁：词

道是桃花竹倚。道是竹枝桃媚。相并笑东风，别具此君风致。何似。何似。佳士美人同醉。
定风波·董镜溪茂才妻梅仙馆词稿
作者：叶申芗
朝代：清
体裁：词

瘦沈愁潘绝可怜。新词字字吐芳妍。家近湖山游兴足。清福。妻梅端欲继逋仙。对酒当歌年少事。况是。芙蓉渌水度翩翩。大抵钟情惟我辈。君最。笑余垂老学词颠。
宴清都·花朝自天竺到金沙港
作者：叶申芗
朝代：清
体裁：词

共快新晴好。花朝届、雅游宜趁清晓。晨钟乍动，禁城催启。凉蟾皎。穿将翠径深窅。万籁寂、不闻啼鸟。近上方、梵呗音齐，琳宫高出云表。归途更唤轻航，偏寻曲港，花院重到。墙头竹外，嫣然依旧，枝斜香悄。频来应被花笑。但又恐、春光易老。算群芳、次第开残，番风还早。
少年游·枣柿。频乞枣栽柿，栽辄萎，今春皆荣，喜而赋之
作者：叶申芗
朝代：清
体裁：词

枣称百益，柿誇七绝，佳植并群芳。频乞新栽，未成嘉荫，移种笑空忙。琼枝欣茁，瑶柯竞秀，生意入春强。叶醉欺霞，果垂耀日，都待满林霜。
少年游·樱桃花
作者：叶申芗
朝代：清
体裁：词

春寒深酿，春风吹绽，芳信占春前。疑杏输浓，方梨较淡，娇态弄晴酣。笋厨同荐，筠笼相赠，嘉话忆唐贤。油幕重遮，金铃加护，留果待莺含。
山亭宴·吴山公饯高淳亭太守
作者：叶申芗
朝代：清
体裁：词

宦游昔羡湖山美。结胜缘、又来吾辈。五马去朝天，念别后、鸿踪奚似。离筵刚值饯春开，望湖上、游人如蚁。万绿已成阴，早染遍、西泠水。晴湖占得春光媚。换雨景、别饶风致。画舫冒烟归，多争傍、柳堤轻舣。峰云塔影半模糊，宛泼出、米家墨戏。留客好传觞，珍重意、休辞醉。
山亭宴·和戴春羲仪部赠别元韵
作者：叶申芗
朝代：清
体裁：词

征衫惯渍燕台酒。举离觞、别愁今又。去作浙东游，佳山水、何妨住久。乌篷画舫任逍遥，最好是、鉴湖新柳。酒隐寄红尘，吾欲继、龟堂叟。忆君秉节滇池旧。持玉尺、夙推名手。对话锁庭秋，问当日、豪怀谁负。笑余潦倒尚青衫，恋锦窠、仍同株守。且莫管浮名，但细把离悰剖。
山花子·芍药
作者：叶申芗
朝代：清
体裁：词

高会谁曾聚万花。瑞呈金带最堪誇。宜兴特开婪尾宴，怅春赊。谢客翻阶诗绝隽，郑风相赠语尤葩。遥话丰台烟景丽，望京华。
庄椿岁·寿林少穆中丞
作者：叶申芗
朝代：清
体裁：词

当年天上麒麟，梦佳话榕乡争诵。神童驰誉，弱龄释褐，台乌池凤。使节频持，温纶屡起，九重倚重。溯登科卅载，初逢大衍，延寿斝、从兹奉。试院煎茶曾共。眷滇云、好风吹送。任城夜话，胥江雪泊，辄倾春瓮。欲制新声，愧难追步，鹤南飞弄。想大江南北，人人额祝，上生申颂。
应天长·湖上饯春
作者：叶申芗
朝代：清
体裁：词

节过谷雨，番近楝风，堂堂春去奚速。买得问花吟舫，遨头出城曲。沿堤柳波妒绿。柔橹快、剪开新縠。午钟动、恰到南屏，僧话茶熟。云敛霁光浮尽拓船窗，烟景豁心目。领取曲生风味，名谈屑霏玉。湖山美游宦福。恐此后、雪鸿匆促。劳悰倦、倘得馀闲，清兴宜续。
忆旧游·得家信知内子卧病苏邸
作者：叶申芗
朝代：清
体裁：词

忆将雏曲奏，三载分飞，却返乡园。又买洪江棹，向黄花香里，送到苏门。秋风偏困倦旅，衰黛叠愁痕。转引起离情，碧云缥缈，立尽黄昏。销魂。黯然处，是鱼隔层波，雁杳重云。寂寞寒江夜，念青绫独拥，孰与温存。人生惟有别苦，此恨倩谁论。问更待何时，篷窗双饮同翠尊。
忆秦娥
作者：叶申芗
朝代：清
体裁：词

芳游谢。牡丹开过春归也。春归也。落花时节，子规啼罢。风光又到蔷薇架。湖山清景宜初夏。宜初夏。新厨樱笋，浓阴桑柘。
忆秦娥·梧桐
作者：叶申芗
朝代：清
体裁：词

炎光薄。园林又见梧桐落。梧桐落。初秋景物，晚凉池阁。露荷风柳还如昨。绿阴将谢偏先觉。偏先觉。一行新雁，数声残角。
忆秦娥·槐花
作者：叶申芗
朝代：清
体裁：词

风飘香。雨馀满院槐花黄。槐花黄。昔年辛苦，三度曾忙。婆娑生意欣偏强。凉归高树延秋光。延秋光。辞巢客燕，噪晚鸣螗。
念奴娇·东坡先生生日集何氏红园
作者：叶申芗
朝代：清
体裁：词

乘风归去，笑髯翁、本是神仙中物。七百馀年仍不死，笠屐图来满壁。磨蝎身宫，蛰龙诗案，往事成鸿雪。一场春梦，名垂身后犹杰。却喜东阁何郎，红园雅集，诗兴尤清发。一瓣香为坡老爇，耿耿芳怀难灭。腊酒珠红，岭梅玉粲，冻雨丝飘发。举觞为寿，祝公千古明月。
念奴娇·步张中甫舍人韵送杨雪椒比部
作者：叶申芗
朝代：清
体裁：词

匆匆握手，对虎山佳处、未能留酌。笑我酒肠苦涩甚，羞入刘伶天幕。客里相逢，中年别况，拚作经旬恶。送君此去，江南犹未花落。回忆曾伴归旌，快谈昕夕，意气真盘薄。卅载萍踪聚散，何日重倾下箬。紫陌软尘，白云高唱，让尔吟情乐。骊歌辄和，俚音应愧牛铎。
念奴娇·狂歌
作者：叶申芗
朝代：清
体裁：词

曲生知己，笑凭伊、浇灭胸中块垒。云梦真堪吞八九，何物还能芥蒂。曼倩诙谐，幼舆任达，甚矣吾狂矣。人生行乐，及时宜自留意。也解筵畔评花，尊前顾曲，学作逢场戏。但得百年开口笑，此外不知馀事。白眼闲看，素心谁是，阅尽人间世。唾壶敲缺，短歌无复宫徵。
念奴娇·谢王协戎惠巧色菊
作者：叶申芗
朝代：清
体裁：词

重阳近也，学渊明闲探，黄花消息。恰好江州王刺史，送到几株秋色。黄妒鹅翎，白欺蝶粉，紫艳分鸳翼。携尊相对，不妨长醉花侧。正待细把餐英，惊看朵朵，巧样争偷得。谁料夜郎荒僻地，忽睹名花倾国。倩女双魂，徐妃半面，鸦髻三丫擘。傲他五柳，昔年当未曾识。
思佳客·山茶，滇中定光寺红茶最佳，树大十围，花开数千朵。相传唐时物也
作者：叶申芗
朝代：清
体裁：词

万里归来十载赊。最难忘是定光花。彤云叆叇千枝艳，翠盖团圞半亩遮。吟未已，梦犹誇。移从吴苑助风华。寒苞怯雪红微露，冻叶经霜绿渐差。
思佳客·瑞香
作者：叶申芗
朝代：清
体裁：词

睡梦谁曾闻妙香。庐山高座探奇芳。品题旧号熏笼锦，珍重新呼山麝囊。宜暖室，对明窗。翠云裾映紫霞裳。挛枝带叶梅将逊，攒笋成苞桂可方。
怨王孙·玫瑰
作者：叶申芗
朝代：清
体裁：词

天教深浅染燕支。开向东风锦段披。弱质徘徊不自持。惜芳菲。收取香苞事事宜。
怨王孙·红杜鹃
作者：叶申芗
朝代：清
体裁：词

杜鹃啼候恰开花。血染花枝艳妒霞。万紫千红总逊他。斗风华。元白联吟特地誇。
惜分飞·楝花
作者：叶申芗
朝代：清
体裁：词

二十四番风试数。开到楝花春暮。无计留春住。凭阑脉脉愁无语。浅艳含风香浥露。寂寞满庭红雨。催得春归去。那堪鶗鴂声声苦。
扫花游·绿阴
作者：叶申芗
朝代：清
体裁：词

牡丹开后，数番风将尽，楝花时候。万红似绣。恨无端暗把，园亭换就。翠幄周遮，不许莺穿燕逗。林光厚。更润遍帘栊，浓蘸衫袖。僝僽风雨骤。念几许情怀，总如春瘦。杜郎去久。怅寻芳较晚，已成孤负。畏景将临，且喜满庭云皱。休相咒。对清阴、好消炎昼。
扬州慢·平山堂
作者：叶申芗
朝代：清
体裁：词

廿四桥边，二分月夜，繁华自古扬州。忆髫龄随侍，骑竹马曾游。从此后、征帆频过，缘悭意懒，辄引风舟。笑半生、弹指声中，白了人头。者番重到，数良辰、才过中秋。念山水依然，林亭就废，胜迹仍留。四十二年旧梦，凭栏望、烟霭空浮。但岩前、老桂飘香，尚满山陬。
探春令
作者：叶申芗
朝代：清
体裁：词

镂冰作瓣雪成毬，探春光消息。爱幽香、欲与江梅敌。笑桃李、那能及。洛中名卉真无匹。向花经难觅。占芳华、常趁春幡出，问蜂蝶、几曾识。
探春慢·甲午春初雪中探梅孤山
作者：叶申芗
朝代：清
体裁：词

积雪弭冬，快晴挟日，梅花当有消息。才过几朝，便邀吟侣，好探孤山春色。玉戏又翻新，悔忘学、坡翁笠屐。冲泥放鹤亭前，纵望湖山毕白。寻遍山南山北，问芳讯如何，三分之一。干化银虬，苞含珠蚌，还待东风披拂。商酌再游期，计约近、元宵时节。觞榼重携，拚将醉眠花侧。
摸鱼儿·东阿阻雪
作者：叶申芗
朝代：清
体裁：词

最无端、昨宵风雨，偏将寒月吹去。轮蹄历碌刚过半，喜把来程暗数。翻又住。算难事、人间难莫如行路。问天不语。更费工夫，装成玉戏，六出舞飞絮。男儿志。堪笑儒冠多误。浮名肯把人妒。酒阑欲拟鹪鹩赋，多少壮怀谁诉。拚醉舞。从吾愿、此身愿化陶家土。休论甘苦。但块垒须浇，醉乡频到，此外少佳处。
摸鱼儿·和石敦夫司马见题词存
作者：叶申芗
朝代：清
体裁：词

念平生、交缘最浅，蓬萍踪迹将遍。与君把袂蓬莱阁，便尔殷勤青眼。交贫贱。君不见、古人倾盖情何限。恨相见晚。拟尊酒论文，联床话雨，更把烛频剪。宦游倦，聊藉填词消遣。劳生尘梦都澹。中年陶写无丝竹，寄意声偷字减。浮名换。又岂羡、当年奉旨柳三变。问谁是伴。有金谷遗音，许称同调，赠我骊珠串。
摸鱼儿·宝应阻冻遇陈芝楣太守
作者：叶申芗
朝代：清
体裁：词

念山行、备尝艰阻，劳悰忺到淮浦。轻帆急橹方称意，怎又画桡亭住。游宦误。记廿载、舟车绕遍天涯路。兹行最苦。望三十六陂，琉璃世界，一苇未能渡。愁难诉，忽遇同舟仙侣。昆华旧梦如许。燕台惯伴离筵醉，此日萍根复聚。携手处。笑各把、别来旅况深深语。羁愁顿去。更许约同游，六桥三笠，与做湖山主。
摸鱼儿·石首阻风
作者：叶申芗
朝代：清
体裁：词

听晨笳、棹歌齐发，匆匆移过沙嘴。长年忽觉竿乌转，惊道石尤风起。行且止。共商略、依然系缆垂杨里。短樯漫倚。盼五两杓回，三篙浪软，好把画桡理。重搔首，参透盈虚妙旨。其机多半如此。蜀江已快乘槎便，休怨停舟荆水。怡然喜。况为我、驱除烦暑回天气。不知许事。且料理清尊，安排吟卷，静待挂帆耳。
春光好·春兰
作者：叶申芗
朝代：清
体裁：词

芳兰好，乞新栽。晚春开。风过幽香自送，袭人来。越墅曾传禊事，湘乡谁续骚才。题品欲兼三友美，巧安排。
春光好·菜花
作者：叶申芗
朝代：清
体裁：词

春光好，菜花开。遍池台。荠白芸黄卜紫，锦成堆。张翰风流谁继，刘郎踪迹重来。燕麦菟葵同一例，助吟才。
昭君怨·四季榴
作者：叶申芗
朝代：清
体裁：词

浪蕊浮花都尽。浓艳芳心交胜。情性傲封姨。有谁知。笑彼空贪结子。那得花开若此。千叶白兼红。冠芳丛。
更漏子·月季
作者：叶申芗
朝代：清
体裁：词

号长春，称瘦客。色有浅深红白。欺玫瑰，傲蔷薇。荣华历四时。春不老。花长好。与月盈亏争巧。香断续，艳周遭。芳情真久要。
最高楼·丁酉人日，雪后登文峰塔
作者：叶申芗
朝代：清
体裁：词

人日好，恰好雪初晴。寻胜迹，快登临。未簪彩胜惭衰鬓，且攀高塔畅春情。阁千寻，窗四面，望无垠。试南盼、洛川萦缟带。更北顾、邙山横玉塞。银世界，粉乾坤。凭栏远眺收烟景，围炉夜酌乐嘉宾。对年华，酬令节，发豪吟。
望海潮·祝誉庭司马广陵看潮图
作者：叶申芗
朝代：清
体裁：词

伍胥忠愤，枚乘丽笔，钱塘自昔雄潮。千弩射回，两山束住，争传白马银袍。壮观快秋高。红旗影纷飐，出没轻舠。狎浪吴儿，水嬉犹自话南朝。羡君逸气凌霄。想长风万里，罗刹停桡。碧落晓晴，绿瀛波动，迎眸一线痕遥。追忆旧游豪。乘涨驰三峡，画鹢联艘。老我重来江口，同看广陵涛。
朝中措
作者：叶申芗
朝代：清
体裁：词

归鸦阵阵日沉西。天阔暝云低。远市车声历碌，隔城岚影凄迷。最宜如画，红黄村树，绀碧招提。倦客吟情未减，高秋景物难题。
木兰花慢·别梅孤山
作者：叶申芗
朝代：清
体裁：词

被东风几日，做弄出、艳阳天。已勒住馀寒，催将新暖，紫姹红嫣。梅仙香魂欲返，费相思、此别又经年。索笑空萦梦想，凭阑且复留连。还怜。风景芳妍。苏堤畔，段桥边。正春色撩人，夭桃浥露，稚柳笼烟。湖船尽多俊侣，问谁曾、扶醉觅花钿。剩对山光波渌，争思脆管繁弦。
木兰花慢·新拓寄巢，前轩初成
作者：叶申芗
朝代：清
体裁：词

人生如寄耳，须随分、过生涯。笑负郭田无，买山赀欠，官以为家。州衙。几经结构，但窗明、几净不求华。曲室房栊深邃，修廊阑楯周遮。堪誇。人境非遐。尘不到、静无哗。宜默坐焚香，炉安鹊尾，画展鸦叉。何加。倘饶水竹，又岂逊、香山池上耶。寒夜留宾煮茗，春来课仆栽花。
木兰花慢·秋湖送别图
作者：叶申芗
朝代：清
体裁：词

人生行乐耳，得闲处、便宜偷。奈小别梭巡，柔肠缱绻，欲去还休。芳游。暗携翠袖，拟都将、离恨载扁舟。镜里波添眉黛，酒边风助歌喉。情稠。千种意绸缪。一样思夷犹。怅金乌影坠，碧鸡路近，云散风流。新愁。顿生万斛，倩琵琶、弹出水天秋。绿鬓韦娘初嫁，青衫司马难留。
木兰花慢·红山茶
作者：叶申芗
朝代：清
体裁：词

谱滇南花卉，推第一、是山茶。爱枝偃虬形，苞含鹤顶，烘日蒸霞。桠杈。高张火伞，笑粤姬、浑认木棉花。叶幄垂垂绿重，花房冉冉红遮。仙葩。种数宝珠佳。名并牡丹誇。忆吟成百咏，记称十绝，题遍风华。生涯。天然烂漫，自腊前、开放到春赊。风定绛云不散，月明赪玉无瑕。
木兰花慢·袁季范水晶帘下看梳头图
作者：叶申芗
朝代：清
体裁：词

袁丝今老矣，看故态尚疏狂。爱画阁春风，湘帘晓日，坐对吴娘。新妆。笑临镜槛，绾双鬟、斜掠鬓丝长。巧样灵蛇学就，妖姿堕马偷将。回廊。花影罨垂杨。风送绿云香。倘芳卿我见，犹怜妩媚，何况伊行。端相。天然丰韵，便虬髯、卧看也无妨。眉怃任誇京兆，风流不让王昌。
柳含烟·观音柳即三春柳
作者：叶申芗
朝代：清
体裁：词

三春柳，软烟浮。娇态学成人字，倚风一样弄纤柔。尽风流。赪干青条宜映水。更吐红英紫穗。汉宫曾说日三眠。不飘棉。
柳梢青·秋日陪诸同年登陶然亭
作者：叶申芗
朝代：清
体裁：词

快马轻车。城南飞鞚，秋日将斜。遥望危亭，参差雉堞，远近芦花。凭栏风景无涯。笑争道、江乡更佳。催整归鞍，寺楼钟动，暝色栖鸦。
柳梢青·秋葵
作者：叶申芗
朝代：清
体裁：词

常傍疏篱。亭亭并立，遥仄金卮。花妒鹅胎，叶分鸡爪，别样风姿。偏知卫足尤奇。曾相笑、智不如伊。倾日芳心，开迎朝旭，谢待斜晖。
桂枝香·呈典试徐廉峰太史
作者：叶申芗
朝代：清
体裁：词

石麟天上。是孝穆后身，山斗同仰。历遍兰曹芸馆，芳声驰畅。霜威乍奋秋鹰击，又亲扫、凤巢重傍。新持使节，蓬莱花样，斯文宗匠。恰凤咮、堂悬旧榜。想月色潮声，风景无恙。试院煎茶，谁继坡翁高唱。自惭潦倒青衫客，惯追陪、瀛仙几杖。银袍鹄立，南金东箭，尽收珊网。
桂枝香·石琢堂前辈重逢游泮岁徵诗赋此代之
作者：叶申芗
朝代：清
体裁：词

熙朝耆旧。是念一科前，胪传魁首。雁塔龙头姓氏，群推领袖。泮宫忆采芹香岁，数花甲、重周刚又。文章当代，簪缨奕世，孙枝争秀。更玉尺、量材老手。曾闽海珊罗，荆山璞剖。异数黄堂雀弁，乌台豸绣。廿年乞得官身暇，比鉴湖、君恩还厚。遐龄眴看，苹歌樱宴，霞觞频侑。
桂枝香·蟹
作者：叶申芗
朝代：清
体裁：词

江乡稻熟。正蓼老浦红，芦凋波绿。好是沿江缚椵，苇帘深曲。晚潮乍褪滩痕露，听爬沙、映灯争逐。健螯泥护，嫩筐沫聚，满篮声促。宜右手、持杯相属。更细缕香橙，碎挼新菊。那似莼鲈风味，漫关荣辱。老饕赋罢闲修谱，遇无肠、便求符竹。圆评汤眼，清聆琴韵，雅情堪续。
武陵春·桃花
作者：叶申芗
朝代：清
体裁：词

漫说避秦传作记，争把寓言誇。占断春光是此花。深浅绚朝霞。助娇销恨唐遗事，妙语灿天葩。采药谁迷归路赊。游客不思家。
武陵春·棕榈
作者：叶申芗
朝代：清
体裁：词

纛影挓挲竿影直，冉冉紫髯修。瘴雨蛮烟春复秋。移植到中州。森森非竹还非木，叶散夜叉头。拂子偏供高士求。谈柄助风流。
武陵春·碧桃
作者：叶申芗
朝代：清
体裁：词

和露移来天上种，簌簌粉云遮。碧玉芳年未破瓜。标格净无瑕。前度刘郎应未认，素魄妒梨花。珍重词仙赋露华。冷艳尽堪誇。
水调歌头·中秋试院待月用东坡先生韵
作者：叶申芗
朝代：清
体裁：词

试溯中秋月，九度棘闱天。矮檐情景犹昔，辛苦隔多年。屡学都官分校，辄步坡仙监试，万里仰高寒。凤咮堂仍在，何幸厕其间。想三山，今夜里，更谁眠。星悬万点，东西双塔射空圆。频对锁庭风月，追恋故乡节物，此乐岂能全。漫和紫云曲，那复睹婵娟。
水调歌头·癸酉送同年戴春溪舍人差旋
作者：叶申芗
朝代：清
体裁：词

远宦万余里，落拓寄南荒。故人持节遥至、相遇碧鸡坊。未作临邛负弩，且学都官分校，玉尺共评量。君返凤池去，重与奏明光。应念我，宦情减，旅愁长。山城斗大，漫说彭泽与河阳。京邑旧游相问，为道狂奴故态，今也不成狂。回首望霄汉，分手怅河梁。
水调歌头·辛巳初度题黔南驿壁
作者：叶申芗
朝代：清
体裁：词

回首过来日，四十二年非。半生俯仰随俗、名利两相违。万里远飞凫舄，十载重瞻凤阙，旧梦总依稀。惆怅再来燕，仍向社前归。青绫被，红绫饼，更休提。脚靴手板，未卜何日息尘机。瘴雨炎风天气，茅店笋舆滋味，辛苦复奚辞。也解归休好，何以慰朝饥。
水调歌头·陆莱臧司马螺江载石图
作者：叶申芗
朝代：清
体裁：词

拙宦将廿载，归计几绸缪。羡君家风未坠、载石压扁舟。万石滩头水立，七里泷中风急，稳泛浪花浮。更过季鹰宅，笑问旧沙鸥。追念我，沿滟滪下黄牛。舟装百万、连樯经岁狎阳侯。宦海波涛阅尽，世路蓬萍难定，理棹又乘流。把袂与君别，何日解离忧。
水龙吟·武昌留别李侪农太守
作者：叶申芗
朝代：清
体裁：词

半生落拓天涯，常将刺向怀中灭。情深倾盖，风流肯让，当年侨札。人诧登龙，我惭交鲍，此缘奇绝。想苔岑臭味，适相投契，都非为、寻常设。褦襶人憎触热。笑郗生、时来排闧。豪怀北海，座中容我，酒徒疏阔。争奈匆匆，挂帆东去，碧云天外。念何时、把袂开尊，重与话，南楼月。
水龙吟·水仙
作者：叶申芗
朝代：清
体裁：词

是谁微步凌波，娉婷顾影东风里。额黄明淡，珠珰摇曳，冰绡雪袂。韵比兰腴，品同荷净，天然妩媚。向春前腊底，评量花信，都说道、三番是。题就梅兄矾弟。玉玲珑、更绕风致。清泉白石，花瓷髹几，山斋位置。风透重帘，微闻芗泽，粉浓脂腻。翻教人勾起，闲情多少，忆莺花地。
水龙吟·谢陆箊田司马五色画竹
作者：叶申芗
朝代：清
体裁：词

渭川千亩，胸中写来，到处皆成竹。匀红剔翠，涂黄渲紫，屏山六幅。烟瞑潇洒，霜晴云梦，画图仿佛。想坡仙老去，枯肠得酒，森然作、芒角出。无竹应令人俗。念荒斋、未能免辱。欣逢持赠，此君一到，春生茆屋。秀拂蛮笺，花攒江管，迷人心目。笑箨龙难赦，空教才守，忆筼筜谷。
永遇乐·和魏赞卿司马咏萍
作者：叶申芗
朝代：清
体裁：词

漠漠杨花，东风吹到，添半池翠。细点星疏，柔茵锦滑，荡漾圆还碎。随波容裔，偷遮山影，一碧侵人眉际。傍苔矶、平铺似掌，碍他钓艇垂饵。浮踪若寄，升沉聚散，付与半篙新水。鱼唼频吹，蜻飞小立，鸳浴根翻紫。去留无计，争如莼菜，惯惹秋风乡思。斜阳外、菱塘蓼屿，藉伊点缀。
永遇乐·秋夜不寐
作者：叶申芗
朝代：清
体裁：词

秋后关山，月斜衾枕，皆断肠处。露井啼蛩，霜宵过雁，更凑凄凉趣。银釭珠穗，寒花半吐，起坐欲挑还住。漫思量、酒徒狂态，而今鬓影如许。无端梦里，悲欢聚散，又被邻鸡惊去。薄宦飘零，壮怀消减，怕起中宵舞。关心何在，岭梅开否，芳讯远沉驿路。频骚首、青绫寒拥，强吟闷句。
汉宫春·茝林来书，以汉双瓦砚拓本缘始索诗。赋此，以代砚为纪文达公所贻
作者：叶申芗
朝代：清
体裁：词

汉瓦名斋，笑高人佳致，冠绝千年。鸳鸯旧范，况是双璧依然。师门贻砚，念吾乡、故事联编。曾记得、铭镌夹漈，好将嘉话同传。篆就长生无极，想武皇当日，志在求仙。只今劫灰已冷，片瓦争怜。锦函檀椟，费骚人、多少吟笺。应笑彼、香姜铜雀，浪誇断甓零砖。
江城子·万年青
作者：叶申芗
朝代：清
体裁：词

群芳谱外著芳名。比仙蓂。傲华平。绿叶朱苞、刻翠更雕琼。争向岁朝誇吉语，都道是、万年青。
江城子·新柳
作者：叶申芗
朝代：清
体裁：词

春来何物最娇娆。曲尘飘。丝丝摇。舞态风情、天付眼眉腰。好是不经扳折苦，尽留与，短长条。
江神子·任筼川明府晦翁诗意画册
作者：叶申芗
朝代：清
体裁：词

春江浩渺縠纹生。画桡轻。箬篷新。多少帆樯、来往此中行。蓦地狂飙涛拍岸，争又向、岸边停。推篷晓起问前程。宿烟清。曙霞明。依旧沧波、双桨浪花平。毕竟输他渔艇稳，风与雨，不曾惊。
沁园春·书家祗林明府出关草后
作者：叶申芗
朝代：清
体裁：词

读万卷书，挽二石弓，吾家阿连。笑弱龄擢解，频嗟毷氉，壮怀投笔，竟勒燕然。慕府书勋，琴轩坐啸，赢得山阴岩壑缘。相逢晚，喜襟期潇洒，倾盖情联。自怜留滞南滇。又来系、蓬莱阁下船。恰落灯风定，欣当佳宴，归舟雪压，快读新篇。画壁诗多，弓衣句好，悲壮音为出塞传。重三近，想兰亭觞咏，肯让前贤。
沁园春·归鸦
作者：叶申芗
朝代：清
体裁：词

落日扁舟，纵目江天，投林暮鸦。似秦邮万点，疏疏密密，沙陀一队，整整斜斜。乍合还离，将栖复起，陈势回旋变态加。孤村畔，认红黄霜树，近远人家。乌云堆鬓宫娃。妒日影、昭阳不及他。记银钩帖瘦，浓涂曾诮，玉池画好，试展频叉。白项多慈，黑衣常勇，帆锦争随神更谤。沙洲迥，看北来群雁，也宿芦花。
沁园春·淮上留别次幔四兄
作者：叶申芗
朝代：清
体裁：词

别三神山，作万里游，斯真壮哉。笑八年在外，惯嗟行役，一行作吏，暂赋归来。谁念王孙，难逢漂母，频过淮阴古钓台。相逢幸，正漫停征棹，共把离杯。家园岭峤长淮。并燕北滇南各一涯。念何时夜雨，联床共话，每逢佳节，对酒遥怀。底事年来，吾家兄弟，碌碌偏多百里才。交相祝，是潘舆迎奉，同庆南陔。
沁园春·潘星斋藤花馆填词图
作者：叶申芗
朝代：清
体裁：词

春月梅开，夜宴呼宾，昔闻老坡。更易安风调，比同花瘦，文姬雅操，辄和渔歌。绛树双声，紫云高唱，肯让檀郎才思多。花阴下，把红牙亲按，微敛烟蛾。自惭衰柳婆娑。也曾为、填词著了魔。羡锦瑟年华，珠温玉润，瑶台眷属，凤唱鸾和。人镜芙蓉，门风红杏，伫看联翩擢俊科。风流处，认藤庭旧履，接武重过。
沁园春·自题二乐图
作者：叶申芗
朝代：清
体裁：词

蠹可成仙，曲亦称神，奇乎未奇。但拥将万卷，百城何假，饮堪一石，卮酒安辞。惠子五车，平原十日，乐在其中奚复疑。从吾好，便曹仓高筑，仲榼常携。故人糟粕谁知。笑贤圣、还凭清浊为。倘五经馈至，吾应束带，一瓻借得，我且垂帏。文字生涯，醉乡日月，消受清闲事事宜。君休笑，任相呼醉汉，或目书痴。
沁园春·辛未改官后乞假归省留别芷汀六兄并题洪江送别图
作者：叶申芗
朝代：清
体裁：词

忆丁卯冬，买洪塘舟，与君共登。笑棘闱再试，初欣霓咏，蓬山一到，旋被风惊。五度星霜，三经离别，况此还为万里行。重披视，正人归海峤，心恋春明。壮游若快平生。但怕听、阳关第四声。念觚棱晓日，瀛洲独步，珊瑚夜月，洱海孤撑。好继家声，来持使节，慰我萧然远宦情。频回首，想西堂诗梦，别后常萦。
沁园春·送秦馥堂司马领运
作者：叶申芗
朝代：清
体裁：词

辞云中君，歌蜀道难，劝君莫嗟。看奏最三年，兼逢奉使，离官万里，快且还家。白帝城高，黄牛滩陡，此去真乘八月槎。楼船壮，盼亭登至喜，稳下三巴。亭亭玉树堪嘉。愧如许头颅漫倚葭。羡禄养承欢，捧来毛檄，弱龄作宰，栽遍潘花。首荐新叨，头网独领，试问归期再及瓜。归来日，是九重恩贲，五马荣夸。
沁园春·题苏蕙璇玑图后图分为七乃陶氏说郛本
作者：叶申芗
朝代：清
体裁：词

图织璇玑，苏氏若兰锦心绣肠。念诗易感人，情何容已，才还若彼，妒亦奚妨。八百馀言，三千来首，婉转回旋五采彰。真奇绝，笑藏头体拙，杂组词荒。无双闺阁文章。更赢得、金轮御制扬。羡连波悔过，阳台别遣，鸾胶再续燕寝专房。团扇悲秋，珍珠写怨，都觉输他恩宠长。重钞玩，恐解人难得，析牍分行。
河传·柳花
作者：叶申芗
朝代：清
体裁：词

花落风弱。晚晴池阁。捲絮吹绵。颠狂情性最堪怜。留连。春残三月天。星星莫点潘郎鬓。归香径。怕有人惊问。任飘零。化浮萍。无情。随波不暂停。
洛阳府署仪门联
作者：叶申芗
朝代：清
体裁：联

郡望旧京畿，金谷豪奢函谷险；物华真秀丽，伊川山水洛川花。
洛阳府署客坐联
作者：叶申芗
朝代：清
体裁：联

宦品宜适中，居职忝为二千石；壮龄方筮仕，服官瞬过三十年。
洛阳府署客坐联
作者：叶申芗
朝代：清
体裁：联

芸馆忝题名，三纪声华留日下；莎庭闲坐啸，六年宦绩在天中。
洞仙歌·荆江晓行
作者：叶申芗
朝代：清
体裁：词

沙明岸远，正荆江清晓。橹唱齐声举兰棹。锦帆开、惊起一阵神鸦，倚樯望残月，尚悬林表。靴纹连万顷，蘋末风生，吹动红旌向前绕。狂煞弄船儿、拍手欢呼，守帆脚、不教轻掉。又只恐江流似肠回，愿暮北朝南，心心虔祷。
洞仙歌·过名山古院访水秋白鍊师善医时年八十六矣
作者：叶申芗
朝代：清
体裁：词

名山古院，隔尘寰非远。横枕吴山倚天半。道庐深留客，茗碗炉香，凭栏望、飞下白云几片。鍊师老逾健，久住人间，鹤骨童颜令人羡。医世活人多、种杏成林，注仙方、千金传遍。但练就、还丹懒飞升，更笑指蓬莱，近时清浅。
浣溪沙·棣棠
作者：叶申芗
朝代：清
体裁：词

春色酿成花世界。棣棠艳出群芳外。一叶一花繁可爱。黄深碧浅娇无奈。摇曳绿罗金缕带。留得名词题咏在。
浣溪沙·紫白丁香
作者：叶申芗
朝代：清
体裁：词

细叶疏花冉冉芳。灵根移自海南乡。交柯分影出东墙。紫艳倚风偏有态，素苞浥露更生香。结来鸡舌待山郎。
浣溪沙·黄刺縻
作者：叶申芗
朝代：清
体裁：词

绿刺纤柔翠干长。点酥作瓣蜡为瓤。临风绰约淡闻香。弱颖罥衣留蝶粉，嫩尘飘曲讶蜂房。红颜偷换道家装。
浪淘沙
作者：叶申芗
朝代：清
体裁：词

雪意满西湖。云水模糊。天然一帧米家图。城阙楼台迷近远，似有疑无。飞霰乱跳珠。篷背声粗。北风吹浪战菰蒲。舆仆催归天已暝，灯火街衢。
浪淘沙·丙申夏仲去浙有怀石敦夫
作者：叶申芗
朝代：清
体裁：词

脱却此青衫。鬓已髟髟。耐他十九载相缠。浙水滇云徒潦到，西笑长安。风日快晴酣。稳泛轻帆。倚樯回望恋湖山。此后相思惟石友，云树天南。
浪淘沙·中秋即事
作者：叶申芗
朝代：清
体裁：词

残暑快全收。千里惊飙。刁调终日竟无休。落叶漫天尘捲地，佳节难酬。暮色静悠悠。忽涌晶球。年来无此好中秋。指点胡床饶老兴，奚似南楼。
浪淘沙·再题词存
作者：叶申芗
朝代：清
体裁：词

迂拙百无成。莫问浮名。晓风杨柳柳耆卿。陶写奚须丝与竹，减字偷声。宫调易分明。深在言情。夜窗细校复微吟。且喜拈来无绮语，差慰平生。
浪淘沙·山行
作者：叶申芗
朝代：清
体裁：词

秋色满天涯。旅兴清佳。篮舆缓缓绕山斜。隔岸霜林红不断，深处人家。心紧路偏赊。转入幽遐。烟村错落半云遮。牧笛樵歌分队去，暝色归鸿。
浪淘沙·看梅次夕，忽霰雨交作，枕上赋此
作者：叶申芗
朝代：清
体裁：词

梅讯快曾探。六七分看。壶觞裙屐遍孤山。料得清高林处士，厌绝跻攀。斗帐骤春寒。晓梦惊残。霰珠声迸瓦沟干。花好怎禁风又雨，恐已阑珊。
浪淘沙令 其一 沈成斋县尉西藏从戎图
作者：叶申芗
朝代：清
体裁：词

投笔话封侯。想见风流。貂蝉多半出兜鍪。往返乌斯三万里，幕府咨谋。潘鬓已惊秋。身世悠悠。却怜垂老尉江州。枳棘卑栖同一嘅，壮志难酬。
浪淘沙令 其二 沈成斋县尉西藏从戎图
作者：叶申芗
朝代：清
体裁：词

我亦赞戎涛。打鹊山陬。芭蕉古箐瘴烟稠。一换青衫逾十载，空白人头。萍迹暂勾留。倾盖情投。披图追羡旧豪游。快读新篇斟浊酒，倍使人愁。
清平乐
作者：叶申芗
朝代：清
体裁：词

浓云翻墨。遮却青山色。万变图成真顷刻。草莽鱼鳞谁识。须臾雨散云空。碧天千里光同。闲倚阑干四望，依然翠锦屏风。
清平乐·佛手柑
作者：叶申芗
朝代：清
体裁：词

祗林宝相。忽现拈花像。岂比金仙承露掌。镇日高擎云上。禅根托体朱圞。木奴幻就瞿昙。风动遥疑弹指，妙香时度旃檀。
清平乐·木槿
作者：叶申芗
朝代：清
体裁：词

紫英琼萼。名向葩经托。比似红颜多命薄。休怨朝开暮落。花奴羯鼓无双。唐宫夏日初长。曾傍砑光绡帽，舞残一曲山香。
渔家傲
作者：叶申芗
朝代：清
体裁：词

西府名高誇蜀锦。垂丝贴梗交相映。纵说无香偏有韵。谁堪并。美人睡足春酲醒。杜老无诗空寄恨。花中真是神仙品。欲种红云三百本。怜潘令。老来尚带看花分。
渔家傲·壬辰北上
作者：叶申芗
朝代：清
体裁：词

春水方生春草碧。扁舟又作辞乡客。江岸柳条才一尺。难攀折。回眸已是云山隔。催理倦篙离岸侧。萧萧暮雨篷窗黑。敧枕欲眠眠未得。情何极。挑灯呼酒歌声咽。
渔家傲·牡丹
作者：叶申芗
朝代：清
体裁：词

争说洛阳花最盛。迩来花事浑难问。千里远从求异品。花时近。准应助我看花兴。谁道名花天亦吝。不教姚魏春风趁。仍对旧丛三数本。羞潘令。自嘲还欠看花分。
渔家傲·羊城留别芷汀六兄
作者：叶申芗
朝代：清
体裁：词

水驿山邮经岁度。匆匆又别珠江去。江上木棉花正吐。千万树。红云遮断羊城路。波面飘萍风里絮。游踪宦迹浑无据。十载分离旬日聚。肠断处。鹧鸪声急斜阳暮。
满庭芳·嘉兴遇雪迟，同伴不至
作者：叶申芗
朝代：清
体裁：词

极目天垂，打头风峭，同云一望弥漫。高低近远，冻雪未曾干。生怪天公多事，殷勤把、玉戏重翻。连朝里、几番做作，酿就十分寒。无端。刚剩得、诗敲险韵，量入杯宽。但孤吟独酌，终不成欢。寒已敝裘侵透，难禁是、酒醒更阑。青绫被、羁眠易觉，梦不到家山。
满庭芳·壬午人日，过梁溪题韵香道人空山听雨图
作者：叶申芗
朝代：清
体裁：词

秀格簪花，生绡写蕙，年时曾仰芳名。梁溪雪棹，快得遇飞琼。为我含毫呵冻，素笺上、墨妙纵横。携来是、湘香满袖，传玩遍江城。忘情。偏爱此，空山独坐，听雨图成。想闻根参透，万籁俱清。犹恐尘心未尽，菩提水、净洗光明。蒲团畔、泠泠幽韵，常答步虚声。